Bukedde Online - Abasuula ebibaluwa e Lwengo basattizza abatuuze\nBbaasi eyingiridde ennyumba ku lwe mbarar...\nOmubaka wa Pulezidenti e Lwengo Harriet Nakamya ng'ayogerera mu lukiiko lw'ebyokwerinda e Lwengo\nAB'EBYOKWERINDA e Lwengo batuuzizza olukiiko ku kyalo Musuubiro ne bassaawo obukwakkulizo ssaako n'amateeka kwe balina okutambulira naddala mu kiseera kino eky'okukuza amazuukira ga mukama waffe yesu kristu.\nOlukiiko luno olukulembeddwaamu omubaka wa Pulezidenti e Lwengo Harriet Nakamya, lutegekeddwa okutema empenda z'eby'okwerinda oluvannyuma lw'abazigu okubalaaliraka nti bagenda kulumba ebyalo mukaaga okuli;Nkomo, Rwenziga, Muwangi, Kyalutwaka, ne Kigali ne Musuubiro.\nEkimu ku bibaluwa ebiraalika okukola obulumbaganyi ku batuuze\nAgamu ku mateeka agasaliddwaawo mu lukiiko luno kitegeezeddwa nti tewali bizinensi ya bbaala egenda ku sukka ssaawa ttaano ng'ekyakola ssaako n'abantu okukoma okutambula ku ssaawa ttaano ez'ekiro.\nAbatuuze nga bakulembeddwaamu Kansala waabwe Ssempiira Stanley bategeezezza nti bafunye ebibaluwa ebitiisatiisa okutemaatema abatuuze abali ku lukalala lw'abantu 16 abataasangibwe na sente nga bafunye n'obubaka ku masimu obubalagira okwetegeka.\nSsentebe wa Disitulikiti ye Lwengo George Mutabaazi ng'awa abatuuze amagezi ku by'okwerinda\nMu lukiiko luno Ssentebe wa District y'eLwengo George Mutabaazi ategeezezza nti eky'abazigu kiyambyeko okuzuukusa ababadde beebaka ennyo n'okuzannya amatatu n'abasaba bakwataganire wamu ne Poliisi okulwanyisa obumenyi bw'amateeka okutandika ne ssaawa ttano ez'ekiro bakube buli gwe beekengedde n'okusonda 2000 buli maka ziyambeko abakuuma ekiro.\nAbatuuze nga bali mu lukiiko lw'eby'okwerinda\nOmubaka wa Pulezidenti e Lwengo Harriet Nakamya asabye abatuuze okukomya okusula mu birabo by'omwenge mu bikujjuko by'amazuukira basule nga bakuuma n'abalagira okuwagala ebiso n'amafumu okwerinda abeesomye okubalumba\nâ€˜Gavt. Egereke omusaala ogusookerwakoâ€™\nBafulumizza enteebereza yâ€™obudde


Museveni tuukiriza kyewasuubiza - Atiku - Radio Simba, The Best Luganda Station in the World !\nMuseveni tuukiriza kyewasuubiza – Atiku\nAkakiiko k’abaana mu Lukiiko olukulu olw’eggwanga kasabye President Museveni atuukirize ekisuubizo kyeyakola eky’okugabira abaana abawala abali mu masomero Pads balema kwosa ku masomero.\nMu 2015 bweyali anoonya akalulu mu mambuka ga Uganda, President Museveni yeyama okuteeka pads mu masomero. Wabula ekyenaku Omukulembeze w’eggwanga okuva lweyawangula tatuukirizanga kisuubizo kino.\nSsentebe wa kakiiko kano Benard Atiku yewuunya lwaki President Museveni tasaba bagabi babuymbi kuyamba kunsonga eno okusinga okutumbula Family Planning.\nUganda on target to eliminate River Blindness.\nDr. Stellah Nyanzi awangudde engule y’omulwanirizi w’eddembe


Bukedde Online - Gavumenti egenda kusengula abantu 6000 okuva e Bududa\nGavumenti egenda kusengula abantu 6000 okuva e Bududa\nGav't ekakasizza emisolo ku takisi ne bbaasi...\nEbya Federo ne regional tier bikomyewo mu...\nMusa Ecweru minisita w'ebigwa tebiraze\nGAVUMENTI egenda kusengula abantu 6,000 okuva mu disitulikiti y’e Buduuda mu Bugisu ng’ebatangira okubuutikirwa ettaka.\nOlukiiko lwa baminisita olwatudde ku Mmande lwalagidde minisitule y’ensimbi okuggya mu ggwanika obuwumbi 32 okukola ku nsonga z’okusengula abantu bano.\nKino kidiridde abantu abasoba mu 40 okufa oluvannyuma lw’ettaka okubabuutikira ng’entabwe eva ku kawakatirwa k’omugga Manafa okujjula ne gwanjaala olw’enkuba efukumuka mu kitundu kino.\nAkola ng’omuwandiisi wa minisitule y’ebigwa tebiraze Joel Wanjira ategeezezza bannamawulire ku palamenti nti ensimbi ze zibadde zikyabasibye kyokka gavumenti emaze okuzita era bagenda kutandika ku mulimu guno.\nAbantu bagenda kutwalibwa ku ttaka lya gavumenti e Bulambuli mu Bugisu. Wanjira yagambye nti ku mulundi guno bagenda kukozesa ku kifuba okuggyayo abaana baagala okugaanira basobole okutaasa obulamu bwabwe.\nMu 2010 waliwo abantu ababuutikirwa ettaka era gavumenti n’egezaako okuggyayo abaasigalayo ebatwale e Kiryandongo ku ttaka lye yali ebagulidde. Kyokka waliwo abaawalira ne bagaanira e Busigu nga beekwasa ensonga z’ebyobuwangwa ng’obutaleka biggya bya bajjajjaabwe n’ebifo mwe baazaalirwa era mwe bakulidde.\nOmubaka wa Buduuda omukyala Justine Kayinza yagambye nti abantu mu kiseera kino beeteefuteefu okusenguka era balindiridde gavumenti kubatwala.\nYagambye nti batandise okubala abantu okusobola okumanya abaafudde n’abatanamanyikako mayitire basobole n’okutegera abakyaliwo.\nPulezidenti Museveni yagenze mu kitundu kino n’alambula abaakosebwa ekibambulira kino n’awa buli famile eyafiirwa omuntu obukadde butaano ate abaalumizibwa n’abawa obukadde bubiri.


Bukedde Online - Engeri Palamenti gy'ediibuuda ssente z'omuwi w'omusolo\nEngeri Palamenti gy'ediibuuda ssente z'omuwi w'omusolo\nKkooti eragidde Besigye yeeyanjule\nEngeri Palamenti gy'ediibuuda ssente z'omu...\nAdded 29th October 2013\nNG’EMBEERA yeeyongera okukaluubirira Bannayuganda buli olukya olw’ebbula ly’emirimu, ebbeeyi ey’ebikozesebwa mu bulamu obwa bulijjo okulinnya, emisolo emingi ku buli kantu, n’okunyigirizibwa okwa buli ngeri, lipoota eziva mu Palamenti ziraga okudiibuuda kw’ensimbi okususse.\nOkunoonyereza okukoleddwa Bukedde kulaga engeri Palamenti ey’omwenda gy’eyiwaayiwa ssente obuwumbi n’obuwumbi ku bintu ebitayamba ggwanga wabula ebiyamba ababaka ng’abantu bassekinnoomu\nLipoota eyaakafulumizibwa ku bwavu obuluma Bannayuganda eyitibwa, ‘Uganda Chronic Poverty Report’ eraga nti abantu obukadde musanvu mu ggwanga lyonna baavu lunkupe abatasobola kwetuusaako byetaago ebyobulamu bw’omuntu obwa bulijjo.\nWabula bo ababaka 386 aba Palamenti ey’omwenda, Lipoota eziva mu Palamenti ziraga nti beerowoozaako bokka era ssente nnyingi ez’omuwi w’omusolo ze beekomya mu misaala, n’ensako ne ddiiru ez’enjawulo.\nEbimu ku bintu Palamenti by’esaaasaanyizaako ssente\nEkifo ewasimba mmotoka z’ababaka kiwemmense obuwumbi 36\nPalamenti yatongozza ekifo ekipya omugenda okusimbibwa mmotoka z’ababaka nga kyazimbiddwa ku buwumbi 36.\nEkifo kino eky’emyaliiro ettaano nga kyazimbiddwa wansi mu ttaka mu maaso ga Palamenti okusimbibwamu mmotoka okuli ez’ababaka 386 wamu n’abakozi b’oku Palamenti n’abagenyi.\nEnsimbi obuwumbi 36 (obukadde 36,000) zisobola okuzimba akeedi ttaano mu Kampala ku buwumbi musanvu buli emu. Ssente zino era zisobola okuzimba amasomero ga Pulayimale 72 ag’omu byalo ku bukadde 500 buli ssomero oba okuzimba amalwaliro 45 agali ku ddaala erya Health Centre IV nga gassiddwaamu buli kimu.\nObuwumbi busatu n’obukadde 300 zaAweddewo ku kuddaabiriza kabuyonjo za Palamenti\nKkampuni ya ‘Eastern Builders and Engineers Ltd’ yaakamaliriza okuddaabiriza kaabuyonjo za Palamenti ku nsimbi obuwumbi busatu n’obukadde 300.\nDdiiru eno ey’obukadde 3,300 yabadde ya kuddaabiriza kaabuyonjo zonna ez’oku Palamenti okuggyamu ebintu ebikadde bateekemu ebipya. Palamenti yonna erimu kaabuyonjo ezitasukka 20 era zonna bazitaddemu kaabuyonjo ezituulwako empya.\nKyokka ekyewuunyisa, omulimu guno gwakoleddwa gadibengalye kubanga ezimu ku kaabuyonjo, eby’amazzi ebyassiddwaamu tebikola bulungi.\nAbabaka okuli; Jack Wamanga Wamai (Mbale Munisipaali), Florence Namayanja (Bukoto East), Yona Musinguzi (Ntungamo Municipality) beemulugunyizza mu kakiiko ka Palamenti akavunaanyizibwa ku nsonga za Palamenti ku mulimu ogwakoleddwa nga bagamba nti tegugya mu nsimbi ezaasaasaanyiziddwa.\nObuwumbi obusatu n’obukadde 300 Palamenti ze yakozesa ku kaabuyonjo zino zisobola okuzimba ekizimbe ekya kkalina ttaano mu Kampala oba amalwaliro ana (4) ag’oku magombolola, zisobola okugula bbaasi 22 ez’ekika kya coach ku bukadde 150 buli emu oba Takisi 82 ez’ekika kya kamunye ku bukadde 40 buli emu.\nEngendo z’ababaka ebweru zaakawemmenta obuwumbi 29\nMu myaka esatu gyokka okuva mu 2011, ababaka ba Palamenti ey’omwenda baakakozesa obuwumbi 29 n’obukadde 200 ezisaasaanyiziddwa mu nsako ne tikiti z’ennyonyi ku ng’endo mu mawanga ag’ebweru.\nOkusinziira ku biwandiiko ebya Minisitule ey’Ebyensimbi, palamenti yasaasaanya obuwumbi mwenda n’obukadde 900 mu mwaka ogw’ebyensimbi 2011/12 n’obuwumbi mwenda n’obukadde 500 mu mwaka 2012/13 ku ng’endo mu mawanga ag’ebweru.\nMu mwaka guno ogwa 2013/14, ababaka balina bajeti ya buwumbi mwenda n’obukadde 800 ng’endo mu mawanga ag’ebweru. Kino kitegeeza nti mu myaka esatu obuwumbi 29 n’obukadde 200 ze zigenda okusaasaanyizibwa.\nEnsonda mu Palamenti zaategeezezza nti buli lunaku omubaka lw’afuluma mu ggwanga okugenda mu ggwanga ery’ebweru oba ku muliraano, aweebwa ensako ya ddoola 560 (eza Uganda akakadde nga kamu n’emitwalo 40.)\nPalamenti ey’omwenda yeegulidde erinnya mu kuyiwaayiwa ssente ku ng’endo ez’ebweru okusinga palamenti endala zonna. Okugeza eyomunaana yasaasaanya obuwumbi 22 mu myaka etaano wakati wa 2006 ne 2011 kyokka eno mu myaka esatu gyokka yaakasaasaanya obuwumbi kumpi 30 nga kisuubirwa nti ekisanja kyayo we kinaggweerako mu 2016, obuwumbi nga 50 bunaaba busaasaanyiddwa.\nObuwumbi bubiri n’obukadde 500 zaakupangisa ofiisi\nBuli mwaka, Palamenti esaasaanya obukadde 2,500 (obuwumbi bubiri n’obukadde 500) okupangisa ofiisi ez’abamu ku babaka ku kizimbe kya Bauman House ekya nnaggagga Sudhir Ruparelia okuva mu 2006.\nEndagaano ey’okupangisa ku kuzimbe kino yabadde yaakuggwaako mu mwaka guno ababaka badde ku kizimbe kya Development House wabula tekyasobose nga yayongezeddwaayo okutuuka mu 2015.\nKu Bauman House, Palamenti epangisaako ofiisi omutuula ababaka 146, ekitegeeza nti buli ofiisi emu egipangisa obukadde 17 buli mwaka. Kino kitegeeza nti buli mwezi, akasenge aka ofiisi ey’omubaka ku Bauman House, Palamenti ekasasula akakadde kamu n’emitwalo 40! Ssente zino zisobola okussibwa mu nnayikonto ez’amazzi 192 buli mwaka nga buli emu ezimbibwa ku bukadde 13.\nObuwumbi bubiri n’obukadde 300 za kuddaabiriza ofiisi ya Development House\nOkutandika n’omwezi gwa November 2013, Palamenti egenda kutandika okuddaabiriza ekizimbe kya Development House ku luguudo Palamentary Avenue ku buwumbi bubiri n’obukadde 300.\nKalaani wa Palamenti, Jane Kibirige bwe yabadde mu kakiiko ka Palamenti ak’ebyamateeka n’ensonga za Palamenti, yategeezezza nti Kontulakiti ey’okuddaabiriza ekizimbe kino yawedde okugabwa era balinda Minisitule y’ebyenjigiriza okuvaamu batandike okukiddaabiriza.\nEkizimbe kino kiriko ofiisi 83 bwe kinaaba kiwedde okuddaabirizibwa, abamu ku babaka mwe bagenda okudda.\nOmwaliiro gumu ku Palamenti gunaawemmenta obuwumbi kkumi n’obukadde 600.\nPalamenti emalirizza enteekateeka z’okuzimba omwaliiro ogw’omukaaga ku kizimbe kya Palamenti ku buwumbi kkumi n’obukadde 600 (bwe bukadde 1,600). Ng’okuzimba omwaliiro ogwomukaaga kuwedde, Palamenti esuubira okufuna ofiisi endala empya 120 kiyambe okufunira ababaka abatalina ofiisi mwe bakolera n’okusengula abamu ku bali ku Bauman House.\nPalamenti egulidde ababaka essimu za bukadde 976\nAbabaka bonna 386, Palamenti ebagulidde essimu za bukadde 976 era zigenda kubaweebwa okutandika ne November 15 omwaka guno.\nKkampuni ya Elite Computers Limited, ye yaweebwa Kontulakiti y’okugulira ababaka amasimu ag’omulembe agayitibwa iPads ku ddiiru ya bukadde 976 n’emitwalo 60.\nBuli ssimu eya iPad eguliddwa ku bukadde bubiri n’emitwalo 6 ekitegeeza nti buli ssimu esobola okusasula emisaala gy’abasomesa kkumi aba Pulayimale abasasulwa emitwalo 26 buli mwezi.\nEkisenge ababaka mwe bayonseza abaana kyawemmense obukadde 80\nPalamenti eri mu nteekateeka okulongoosa ebisenge bisatu ababaka abakyala bannakawere mwe basobola okutuula ne bayonsa abaana baabwe.\nEbisenge bino bigenda kusaasaanyizibwako obukadde 80 okubirongoosa.\nObukadde 103 ez’emmotoka;\nBuli mubaka wa Palamenti Gavumenti yamugonnomolako obukadde 103 yeegulire emmotoka ensajja eweesa ekitiibwa kyokka abasinga tebaazigula.\nEngeri Palamenti gy’ediibuuda ssente z’omuwi w’omusolo\nNkolere mukadde wange eyafa Hijja?\nPoliisi yeezoobye n'aba Besigye\nNnabagobya abaana mu katale


Abayigirizwa ekumi n’ababiri(12)/ abatume ba Yesu Kristo be baani?\nEkigambo “omuyigirizwa” kitegeeza omuyizi oba omugoberezi. Ekigambo “omutume” kitegeeza “omuntu atumiddwa ebweru.” Yesu bweyali nga’kyali kunsi, abamugoberera ekumi n’ababiri bayitibwa nga bayigirizwa. Abayigirizwa ekumi n’ababiri baagobereranga Yesu, ne bamuyigirako, era yeyabatendeka. Oluvanyuma lwo kuzukira n’okwambuka mu gulu, Yesu yatuma abayigirizwa be okubeera abajurirwa be (Matayo 28:18-20; Ebikolwa 1:8). olwo n’ebalyoka bayitibwa abatume. Naye, ne Yesu bwe yali akayali kunsi ebigambo omuyigirizwa n’omutume byakozesebwa ebiseera ebisinga okutegeeza ekintu ky’ekimu\nAbayigirizwa ekumi n’ababiri/abatume abasooka bawandiikidwa mu Matayo 10:2-4, ”Abatume abo ekumi n’ababiri amanya gaabwe ge gano: eyasooka ye Simooni, ayitibwa Peetero, ne Andereya muganda we; Yakobo omwana we Zebbedaayo, ne Yokaana muganda we; Firipo, ne Battolomaayo; Tomasi, ne Matayo omuwoozaYakobo omwana wa alufaayo ne Saddayo; Simooni omukananaayo, ne Yuda Isakalyoti,ye yamulyamu olukwe.” Bayibuli era ewaandika amanya gabayigirizwa ekumi n’ababiri/abatume mu Mako 3:16-19 ne mu Lukka 6:13-16. Bwogerageranya ebyawandiikibwa ebyo ebisatu olaba enkykakyuka entono mu mannya. Kirabika nga Saddayu (Matayo 10:3) ye yali ayitibwa “Yuda , mutaani wa Yakobo” (Lukka 6:16). Simooni omuzira yali era ayitibwa Simooni omukananaayo (Makko 3:18). Yuda Isikalyoti, eyalyamu Yesu olukwe, mukifo kye ekyomu batume ekumi n’ababiri batekawo Matiya (Bikolwa byabatume 1:20-26). Abamu ku basomesa ba Bayibuli balaba Matiya nga atali mutume era bakiriza nti Pawulo Katonda gwe yalonda okudda mubigere bya Yuda Isikalyoti omutume ow’ekumi nebbiri\nAbayigirizwa ekumi n’ababiri bali bassajja ba bulijjo Katonda beyakozesa mu ngeri eyewunyisa. Mu bano ekumi n’ababiri mwalimu abavubi, omuwooza, ne n’omukulembeze. Enjiri eraga okugwa, okufuba n’okubuusabuusa okw’abasajja ekumi n’ababiri abagoberera nga Yesu Kristo. Oluvanyuma lw’okulaba okuzuukira n’okugenda mu ggulu okwa Yesu, Omwoyo mutukuvu yafuula abayigirizwa/abatume abasajja abamanyi abavuunika ensi (Ebikolwa 17:6). Enjawulo eba wa? Abayigirizwa/abatume ekumi n’ababiri bali “babaddeko ne Yesu” (Ebikolwa 4:13). Nsaba Katonda naffe twogerebweko ekintu ky’ekimu!


Okukanika obugaali nkuzimbyemu amaka n’okulwanyisa ebbula ly’emirimu\nOmulimu gw’okukanika obugaali mwe mpise okulwanyisa ebbula ly’emirimu mu bavubuka, okuzimba amaka n’okusomesa abaana\nJonathan Muwanguzi ow’e Kanyanya y’omu ku bantu abeenyumiriza mu mulimu gw’okukanika. Bw’omulaba ng’akanika obugaali osobola okumuyisaamu amaaso ng’olaba tayinza kufunawo ssente naye nga ye agamba ntitayinza kuguvaamu kuba gwe gumutuusizza w’ali.\nAnyumya bwe yatandika omulimu guno ne bw’agufunyeemu.\n“Okukanika nakuyigira mu kyalo e Ssembabule era bwe nafunawo ssente najja ku kibuga nga nnina 500,000/-. Natoolako emitwalo 18 ne mpangisa omuzigo okumala myezi esatu nga buli mwezi nsasula emitwalo 6.\nEzaasigalawo natoolako emitwalo 12 ne mpangisa olukuubo olwali wakati w’ennyumba bbiri okumala emyezi 3. Olukuubo luno nalufuula akayumba mwe naterekanga ebyuma bye nkozesa n’eggaali za bakasitoma.\nNagulako amatoffaali ga 20,000/- ne ndugatta ne nteekako n’oluggi lwa 30,000/-. Emitwalo etaano nagigulako emmere n’ebikozesebwa awaka, ate 10 ezaali zisigaddewo nagulako ebyuma bye nkozesa mu mulimu guno.\nOmulimu guno nagukolera akaseera nga bwe ntereka era ne ntandika okusuubula sipeeya w’eggaali nga kati nnina akaduuka ka sipeeya gwe nkozesa okukanika n’okutundako.\nOmusolo ogwa 200,000/- Gavumenti z’etusaba buli mwaka nnyingi ate nga bwe babeera bawa abantu omukisa okwewola etubuusa amaaso olw’okuba tukola emirimu mitonotono.\nBakasitoma abamu balwawo okunona eggaali zaabwe ate nga aw’okuzitereka wafunda.\nWaliwo abantu abajja ne beefuula abakebera eggaali zaabwe kyokka nga tebalinaawo ggaali, okukkakkana nga babbye ez’abalala.\nEbiseera ebimu bakasitoma babula.\nAbantu baleeta eggaali zaabwe nga tebalina ssente ne balemererwa okuzinona ate nga zibeera zaggwa dda okukanika ekikosa bizinensi yange.\nEbinkuumidde mu mulimu guno\nSipeeya ne bw’alinnya nze nga makanika tekinnyiga kuba omuntu aleese eggaali ye abeera ateekwa okukigula ku bbeeyi yonna.\nOlunaku makanika nfuna ssente ezisukka mu 40,000/- era omwezi nga sizoni etambudde bulungi nyingiza emitwalo 50.\nSsente za makanika tezibaako kkomo kubanga buli gwe nkolera eggaali ye mmusalira ze njagadde.\nBye nfunye mu kukanika\nMpeerera abaana bange.\nNzimbye amaka ewaffe e Ssembabule.\nNtendese abaana bangi obwamakanika era kati beekozesa.


Olususu ndusiiga woyiro w’ekinazi - Minisita Rosemary Ssenninde\nMukyala munnabyabufuzi era ye minisita w’ebyenjigiriza ebisookerwako. Wadde alina emirimu mingi omuli n’egy’okulambula abalonzi be, buli kiseera abeera anyirira. Olususu lwe lunyirira okukira olwa bbebi.\nAgamba nti ekyama ky’olususu lwe kiri mu woyiro w’ekinazi (Coconut Oil) nga talina kirala ky’ateeka ku mubiri gwe okuggyako ssabbuuni wa ‘Dettol’ gw’anaaba.\nBw’amaliriza okunaba nga yeesiiga ennazi ku lususu lwe okulabika obulungi. Talina wadde embalabe oba obutulututtu.\nEnnazi alina omukyala agimuleetera okuva e Kenya era liita egula 60,000/-.\nEno emumazaako emyezi mukaaga. Bwe kituuka mu ngoye, ayambala biwanvu kubanga yakuzibwa nga bamugamba nti okulaga entumbwe mu bantu kyesittaza. Engoye z’ayambala azigula okuva ku 100,000/- okudda waggulu.\nAtera kwambala gomesi kubanga buli lw’azambala muli awulira ng’aggumidde era abeera mukyala wa buvunaanyizibwa.\nEngoye endala z’ayambala mulimu ebitengi n’obusuuti, wabula empale empanvu tazambala, okuggyako ng’agenda kukola dduyiro.\nMulongo Nakato y’amutungira gomesi z’ayambala era nga kino akikoze okumala emyaka 15.\nMatiiriyo ya siriki tatera kugyambala kubanga nzibu okuyonja n’okukuuma.\nKu nsonga y’engatto, ayambala eza langi enzirugavu kubanga tezitera kuboola ngoye wabula nga ne langi endala azambala ate asinziira ku lugoye lw’ayambadde n’alyoka alonda engatto egenderako. Wabula tayambala kakondo kawanvu nnyo kubanga ayagala nnyo ebimuwa emirembe.\nEngatto agula okuva ku 150,000/- n’okudda waggulu. Enviiri ze tazisiba kubanga talina budde. Yali azisiba wabula ng’alaba zimutwalira obudde kwe kusalawo azisaleko.\nOkuzikuuma nga zirabika bulungi, azitwala mu saluuni buli lw’alaba nga zikuze ne bazitoolako.\nWano asasula 15,000/- buli lusala n’okuddaabiriza.


Mukyala wa Mugabe asiiba akaaba\nOkwawukanako n’amawulire agaali gasaasanyiziddwa abamu ku baali mu misoni y’okuwamba nga galaga nti Grace n’abaana baddukira mu Namibia; abakungu mu Zimbabwe baakakasizza nti ali mu nnyumba ya bba wabula ali mu kutya ku kiyinza okumutuukako n’abaana be.\nGRACE Mugabe, mukazi wa Pulezidenti Robert Mugabe akyagaanyi okulabikako mu lujjudde nga kigambibwa nti asiiba yeesibidde mu kisenge akaaba.\nOmukutu gwa Daily Mail gwategeezezza nti okuva lwe baabawamba, omukazi yatandika okwegayirira ng’atya nti bayinza okumutta olw’abalabe abangi b’abadde alina nga kiva ku ngeri gy’abadde atyoboola buli eyeegwanyiza obukulembeze nga mu b’abadde alengezza mulimu ne Bagenero abaabadde mu misoni eyawambye.\nNg’oggyeeko Mugabe gwe bakyawa ku kitiibwa, kigambibwa nti amagye tegalina kisa ku mukazi era waabaddewo okusika omuguwa ng’abamu ku Bagenero baagala omukazi aggyibwe mu maka ago atwalibwe mu kkomera nga balowooza nti yandiba nga yakyalemesezza Mugabe okusoma ekiwandiiko ekirekulira.\nAbantu baatandika ku Lwokutaano okwekalakaasa era tebannakkakkana.\nBaagala n’okumusuuza eby’obugagga naddala ebizimbe bye yagula mu nsimbi z’abadde anyaga mu Gavumenti.\nOmukutu gwa Bulawayo 24 News gwategeezezza nti okwogeraganya wakati wa Mugabe ne mukazi we, Bagenero baakusazeeko era baabaawudde nga buli omu ali ku ludda lulwe.\nEnnyumba mwe bali eyamalawo obukadde bwa Paawundi musanvu n’ekitundu (mu za Uganda obuwumbi 36) erimu ebisenge 25 era enju yonna kati yeetooloddwa magye.\nAmagye gaategeezezza nti Mugabe bw’anaaguguba okusukkawo bagenda kuleka abantu abayisa ebivvulu ku mulyango ogugenda ewuwe, bamutuukireko ddala.\nAbakungu ba ZANU PF abaagobye Mugabe ne mukazi we Grace.\nMu kiseera kino abajaasi be batangira abantu abali mu nkumi n’enkumi abayimba “Mugabe agende” nti baagala “Ngwena” (erinnya lye baakaza ku Emmerson Mnanganwa eritegeeza “Ggoonya”) gwe baagala afuuke Pulezidenti ow’ekiseera.\nEnsonda mu ba famire ya Mugabe zaategeezezza nti okuva ku Lwokusatu oluwedde, Grace Ntombizodwa Mugabe 52, yeesibira mu kimu ku bisenge mu nnyumba Blue Roof era abeera mu maziga!\nAmawulire ag’ennaku mu bulamu bwa Grace ne bba Grace gajjira kumukumu. Baasoose kubabikira Minisita omubeezi ow’ebyobulamu Aldrin Musiwa eyafudde ate ng’abadde muntu waabwe nnyo agambibwa nti yafudde bulwadde bwa nsigo.\nBagenero eggulo bazzeeyo okumatiza Mugabe (mu ttaayi) ave mu ntebe. Asooka ku ddyo ye Chiwenga.\nMu kiseera kyek imu ne mutabani wa Grace gwe yazaala mu bufumbo obwasooka Russel Goreraza kkooti n’emumma olukusa okwawukana ne mukazi we Gladys.\nOmukazi ono takwatagana na Grace era kigambibwa nti y’eyawa mutabani we amagezi agagenda mu kkooti ebaawukanye.


AUDIO! Kyaddaki Poliisi ebotodde ebyama ku muvubuka eyakubiddwa omuggo ku by’okuzannyira mu vuvuzera y’omukyala omufumbo, kino kye bayita obusungu bwa waaya – The Bridge Uganda\nPoliisi etubuulidde wetuuse mu kunoonyereza ku musajja eyattiddwa ku kyalo Wampewo e Kasangati mu disitulikiti y’e Wakiso, akawungeezi k’olunnaku olw’eggulo ku Ssande.\nOmusajja atamanyikiddwa, yasangiddwa ng’ali mu kwerigomba ne muk’omusajja Nassozi Noeline mu kisenge kya Ssemaka nga yenna akanudde amaaso.\nSsemaka Charles Nkuubi ali mu gy’obukulu 50, olwayingidde mu nnyumba, amaaso gaatukidde ku mukyala we, nga yenna yegabudde dda.\nAmangu ddala Ssemaka Nkuubi yakutte ekiti, nakikuba omusiguze ali mu gy’obukulu 20 eyabadde azannyira mu sowani ye era nafiirawo ate omukyala yasobodde okuduuka.\nWabula Luke Owoyesigyire, amyuka omwogezi wa Poliisi mu Kampala n’emirirwano agambye nti omusiguze eyattiddwa, omulambo gukyabuliddwa ab’enganda era gukyali mu ggwanike ly’eddwaaliro ekkulu e Mulago.\nMungeri y’emu agambye nti omukyala akyaliira ku nsiko nga balina okumunoonya abayambeko mu kunoonyereza kuba ye mujjulizi yekka eyaliwo ate ssemaka Nkuubi ali ku misango gya kutta muntu era ssaawa yonna bakumutwala mu kkooti.


Bukedde Online - Okello ne Waiswa battunka ku ngule\nCranes etandise okwetegekera Cape Verde\nOMUWANGUZI ku bazannyi b'omupiira okuli; Moses Waisswa, Allan Okello ne Vianne Sekajjugo waakuwona ‘okukuuta enfudu’. Abasatu bano bavuganya ku ky’omuzannyi w’omupiira asinze mu 2018 mu ngule za Airtel FUFA Awards ng’omuwanguzi waakuweebwa mmotoka kapyata.\nWaiswa muwuwuttanyi wa Vipers, Okello wa KCCA ate nga Ssekajugo, agucangira mu Onduparaka. Empaka zino za mulundi gwakuna nga kkampuni ya Airtel ettaddemu obukadde 100 ate eya NIC n'eteekamu bukadde 10 ng’omukolo gw’okulangirira omuwanguzi, gwakubaawo nga December 7.\nKu mukolo gw’okuzitongoza, Moses Magogo, pulezidenti wa FUFA yategeezezza nti musanyufu olw’okuzitegeka emyaka ena egiddiring'ana era n'asiima Airtel abaziteekamu ensimbi. "Empaka zino ziyamba okulinnyisa omutindo mu mupiira era kituwa essanyu okulaba ng’abazannyi abazze baziwangula obulamu bwabwe bukyuse," Magogo bwe yategeezezza.\nMuzamir Mutyaba owa KCCA FC ye yawangula engule eno omwaka oguwedde ate Farouk Miya ne Shaban Muhamad, be balala abaali baziwanguddeko wabula kati bazannya gwa nsimbi ebweru w'eggwanga.\nKu ngule y’omuzannyi w’omwaka omukazi, kapiteeni wa ttiimu y’eggwanga ey’omupiira ey’abakazi, The Crested Cranes, Tracy Jones Akiror azannyira Kawempe muslim Ladies attunka n’omukwasi wa ggoolo Ruth Aturo owa UCU Lady Cardinals n’omuzibizi Shadia Nankya owa Uganda Martyrs HS Women FC era nga ne ku bano omuwanguzi waakuweebwa emmotoka.\nEngule endala 14 ze zigenda okugabwa nga ku zino kuliko; omutendesi w’omwaka, ddiifiri w’omwaka, ttiimu y’omwaka, ttiimu esinga empisa, omuzannyi asinga empisa, ddiifiri omuto asinga, omuzannyi w’omwaka owa beach soccer, omuzannyi asinga okwagalwa abawagizi, omuzannyi omugwira asinga okwagalwa abawagizi, omuwagizi w’omwaka, n’omuntu pulezidenti wa FUFA gw’asiimye emirimu gy'akoledde omupiira\nMawejje alese KCCA FC yeemagaza n’addukira mu Albania


Bukedde Online - Engeri gy'ofuna mu nkoko z'amagi\nNambooze yeekokkodde abamwekukuutirizaako mu kiseera ky'okulonda\nEnkoko z'ennyama 100, zikukolera ssente m...\nENKOKO z’amagi zirimu ssente mu kiseera kino, naddala ng’ozirabiridde obulungi ne zitandikira mu budde obutuufu okubiika, era ne zibiikira ebbanga lye ziteekeddwa.\nENKOKO z'amagi zirimu ssente mu kiseera kino, naddala ng'ozirabiridde obulungi ne zitandikira mu budde obutuufu okubiika, era ne zibiikira ebbanga lye ziteekeddwa.\nEnkoko z'amagi 100 zigenda mu kiyumba kya bugazi bwa fuuti 10 ku 15. (ssente zikyuka okusinziira ku kifo w'oli ne by'okozesezza mu kuzimba).\nEbiriirwamu 5, ekinywerwamu kimu ekya otomatiki, naye bw'okola ebyabulijjong'okozesa bidomola bijja kuba bisatu n'ekibiikirwamu kimu……………\nObukoko 100 bujja kubeera mu kasenge ka bbuluda ka mita 5 ku 5.\nEndiisa y'enkoko ez'amagi erimu mitendera esatu okuli; obuto (chicks), obwa wakati (grower) n'ezibiika (layer), wano buli mutendera gulina ebyagwo.\nAkakoko akamu kagula wakati wa 2,800/- ku 5,200/- okusinziira ku lulyo ne kkampuni g'oguze.\nMuno zijja kumalamu wiiki 4 nga zirya ‘Chick and duck' nga buli kkiro eri wakati wa 1,400/- ne 2,400/-.\nOlina okuzigema endwadde ezenjawulo okuli New Castle, Malex ne Gombolo. Okugema kwonna buli nkoko ojja kugisaasaanyizaako 500/- olwo ekikumi kitwale 50,000/-.\nKu wiiki 9-18, tandika okuziwa Growers ng'ejja kulya kkiro 5 ku 6 nga buli kkiro eri wakati wa 900/- ku 1,200/-. Okutwalira awamu, mu kiseera kino okuva lwe waleeta enkoko okutuusa lw'ebiika ejja kuba eridde 15,000/- ku 19,000/-.\nBwe zituuka ku bitundu 10 ku 100, mu kubiika, ozizza ku ‘Layers Mash' kyokka bwe zituuka ku bitundu 50 ku 100 tutandika okuzipimira emmere. Buli emu erya 120gm ku 150gm olunaku ng'egula 1,000 ku 1,300/- buli kkiro.\nMu wiiki enkoko ejja kulya gulaamu 875 ku 1,050, omwaka enkoko ejja kulya kkiro 45 ku 60.\nEnkoko obulamu bwayo ebiika wakati w'amagi 250 ne 300 nga ze ttule 8.3 oba 10. Singa otunda 8,000/- buli ttule obeera ofunye 64,000/- oba 80,000/-. Olwo mu nkoko 100 n'ofuna 6,400,000/- ne 8,000,000/-. Ate nazo bw'ozitunda 10,000/- buli emu nga zikaddiye, osikayo kakadde ko.\nAtandika tandika n'entono, eyeesobola 500 si mbi kyokka ne 1,000 lusoboka. Olwo mu miwendo gy'omugatte gwe tukoze okubiseemu 10 ate ng'ebikozesebwa bikendeeera olw'omuwendo omunene kw'ogulira.\nPulezidenti wa Gambia bamutaddeko ekifuba okuwaayo obuyinza


Kitegeeza ki okubeera omulokole? Nyinza ntya okubeera omulokole?\nKitegeeza ki okubeera omulokole?\nEkibuuzo: Kitegeeza ki okubeera omulokole? Nyinza ntya okubeera omulokole?\nOkuddamu: Enyiriri mu Bayibuli eziddamu ekibuuzo ekyo ziri mu Yokaana 3:1-21. Mukama waffe Yesu yali ayogera n'omufalisaayo Nikoodemo eyali amanyikiddwa era nga memba w'ekitongole ekifuzi eky'abayudaaya.\nNga Yesu ayogera ne Nikoodemo, Yagamba, "...ddala ddala nkugamba nti Omuntu bw'atazaalibwa mulundi gwa kubiri tayinza kulaba bwakabaka bwa Katonda. Nikoodemo n'amugamba nti Omuntu ayinza atya okuzaalibwa bw'aba nga mukadde? ayinza okuyingira mu lubuto lwa nnyina omulundi ogw'okubiri, n'azaalibwa? Yesu n'addamu nti Ddala ddala nkugamba nti omuntu bw'atazaalibwa mazzi na Mwoyo, tayinza kuyingira mu bwakabaka bwa Katonda. Ekizaalibwa omubiri kiba mubiri; n'ekizaalibwa Omwoyo kiba mwoyo. Teweewuunya kubanga nkugambye nti Kibagwanira okuzaalibwa omulundi ogw'okubiri."\nEkigambo "Okuzaalibwa omulundi ogw'okubiri" kitegeeza "okuzaalibwa okuva wagulu" Nikoodemo yalina ekyetaago ekyaddala. Yali yetaaga okukyusibwa omutima – okukyusibwa okw'omwoyo. Okuzaalibwa okugya, nga kwe kuzaalibwa omulundi ogwokubiri, era kikolwa kya Katonda. Obulamu obuttaggwaawo butekebwa kwoyo akkiriza (2Abakolinso 5:17: Tito 3:5; 1Petero 1:3; 1Yokaana 2:29;3:9; 4:7; 5:1-4, 18).Yokaana 1:12,13 etulaga nti, okuzaalibwa omulundi ogw'okubiri era kirimu ensonga "ey'okufuuka abaana ba Katonda." okuyita mu kuteeka obwesige mu linnya lya Yesu Kristu.\nEkibuuzo awo nekibuziibwa nti , "Lwaki omuntu alina okuzalibwa omulundi ogw'okubiri?" Omutume Paulo mu Kitabo ky'Abaefeeso 2:1 agamba, "Era nammwe yabazuukiza bwe mwali nga mufiiridde mu byonoono n'ebibi byammwe,". Eri Abaruumi yawandiika, "kubanga bonna baayonoona, ne batatuuka ku kitiibwa kya Katonda;" Abaruumi 3:23. Aboononyi baba "bafu" mu mwoyo. Bwebafuna obulamu okuyita mu kukkiriza Kristu, Bayibuli ekifaananya ng'okuzaalibwa obugya. Abo bokka abazaaliddwa omulundi ogw'okubiri be basonyiyiddwa ebibi byabwe era bebalina enkolagana ne Katonda.\nEkyo kijja kitya? Abaefeeso 2:8-9 egamba, "kubanga mwalokoka lwa kisa lwa kukkiriza; so tekwava gye muli: kye kirabo kya Katonda: tekwava mu bikolwa, omuntu yenna aleme okwenyumirizanga". Omuntu bwalokolebwa, aba azaaliddwa omulundi ogw'okubiri, aba azziddwa bugya mu mwoyo, era ng'afuuse mwana wa Katonda okuyita mu kuzaalibwa okugya kwafunye. Okukkiriza Yesu , oyo eyasasula omutango gw'ebibi bweyafa ku musalaba, yengeri yokka omuntu gyayitamu okulokoka. "kubanga mwalokoka lwa kisa lwa kukkiriza; so tekwava gye muli: kye kirabo kya Katonda: tekwava mu bikolwa, omuntu yenna aleme okwenyumirizanga." (2Abakolinso 5;17).\nBwobanga totekanga bwesige bwo mu Yesu ng'omulokozi wo, onokkiriza okwenya kw'omwoyo ng'ayogera eri omutima gwo. Wetaaga okuzaalibwa omulundi ogw'okubiri. Onokkiriza okusaba esaala ey'okwenenya osobole okufuuka ekitonde ekigya mu Kristu olwaleero? "Naye bonna abaamusembeza yabawa obuyinza okufuuka abaana ba Katonda, be bakkiriza erinnya lye: abataazaalibwa musaayi, newakubadde okwagala kw'omubiri, newakubadde okwagala kw'omuntu, naye abaazaalibwa Katonda." (Yokaana 1:12-13).\nBwoba oyagala kukkiriza Yesu Kristo ng'Omulokozi wo, Yiino esaala eyokulabirako. Jjukira , okusaba esaala eno oba esaala endala yonna, tesobola ku kulokola. Kuteeka Kukkiriza mu Krsitu kwoka, kwekusobola okukulokola okuva mu kibi. Eno essala mubimpimpi ngeri yakwoleesa kukkiririza kwo mu Katonda, no okumwebaza olw'obulokozi." Katonda, nkimanyi nga nyonoonye gwe era nga nsaniira kibonerezo. Naye Yesu Kristu yatwaala ekibonerezo ekyo kyensaana nsobore okusonyiyibwa okuyita mu kukiriza mu yye. Nteeka okukkiriza mu ggwe kulw'obulokozi. Webale olw'ekisakyo ekirungi, nokusonyiyibwa – ekirabo eky'obulamu obuttaggwaawo. Amiina.


CORONA YEEYUBUDDEE. – CBS FM\nAkabi kakubye nate, ekirwadde kya Covid19 kyongedde okufutubbala ku nsi yonna bwe wazuuliddwaayo akawuka ka Coronavirus akómutawaana ennyo, bannassaayansi ke batuumye Omicron.\nAkawuka ako akaafubutuse e South Africa kasasaana ku misinde miyitirivu era ekitongole kyénsi yonna ekyébyobulamu kirabudde ku mutawaana ogwolekedde omwana wómuntu, ne kirabula nti kano akawuka tekamanyi buli bwonna obwasookawo.\nBannasaayansi bagambye nti akawuka kano okumanya ka bulabe nnyo, kaalula nnyo ate kekyusakyusa buli kadde, era beekengedde nti eddagala eririwo erigema lumiimamawuggwe liyinza obutakasobola.\nAkawuka Omicron baasoose kukazuula South Africa jjuuzi kulwokusatu ennaku nga 2 eziyise, wabula mu nnaku ezo zokka kongedde okusasaana, kaatuuse dda mu mawanga agaliranye South Africa nga Botswana, ne mu Belgium, Hong kong ne Israel.\nEmbeera eno etiisizza amawanga mangi nókusinga ennyo mu Bulaaya, era wówulirira bino batadde envumbo ku South Africa námawanga agómuliraano nga Botswana, Namibia, Eswatin, Zimbabwe, Lisutu, Mozambique ne Malawi, kati tebakyakkiriza muntu yenna ava mu ggwanga eryo, amawanga agamu tegakyasindikayo nnyonyi, amalala gataddewo obukwakkulizo bwa maanyi nnyo ku muntu yenna ava mu mawanga ago nga bazooka kumwekebeggya nnyo nókusooka okumuggalira mu kalantiini.\nBungereza, America námawanga agamu aga Bulaaya ge gasoose okussaawo obukwakkulizo ku bantu abava e South Africa.\nProf James Naismith kakensa okuva mu Oxford University eya Bungereza, agambye nti ensi yonna esaanye okwerinda ennyo ekika ky’akawuka kano era tebakakasa nti eddagala eririwo linaasobola okukavumula, kyokka nátegeeza nti kikyetaagisa obudde bamale okwekenneenya nókuvumbula ebiggya ebikwata ku kawuka ako.


Munnamawulire Kasirye Ashraf awonedde watono okuttibwa e masaka, Akubiddwa essasi ku mutwe – UGNEWS24 – UGNEWS24\nMunnamawulire Kasirye Ashraf awonedde watono okuttibwa e masaka, Akubiddwa essasi ku mutwe – UGNEWS24\nMUNNAMAWULIRE Ashraf Kasirye owa Ghetto TV bwanawona e magombe ajja kusimbayo kitooke, oluvanyuma lw’okukubwa essasi ku mutwe bwabadde akwata ebigenda mu maaso mu kibuga kye Masaka nga omu ku beesimbyewo ku bwa Pulezidenti Robert Kyagulanyi ayitawo okugenda e Lwengo.\nOno essasi limukubiddwa abakuuma ddembe ababadde bagezaako okuziyiza abantu obutakungaana mu kibuga oluvanyuma lwa kakiiko ke by’okulonda okugaana enkungaana mu bimu ku bitundu bye Ggwanga.\nGhetto TV egambibwa okuba nti ya Robert Kyagulanyi era nga ekolera ku mikutu emigatta bantu.\nOkusinziira ku kibiina kya NUP nga bayita ku mukutu gwabwe ogwa Face book bategezezza nti Kasirye akubiddwa essasi ku mutwe, nti era abadde avaamu omusaayi mungi ddala nga okuwona kwe kuyinza obutaba kwangu.\nOno addusiddwa mu ddwaliro okutaasa obulamu bwe,.\nKasirye ono yakolerako mu kitongole kya Vision Group, Uganda Radio Network nga kati akola ne Getto TV.\nBino webigidde nga akakiiko ke by’okulonda kaliko ebitundu mwe kaaweze enkungaana z’ebyobufuzi nga ne Masaka mwogitwalidde, nga entabwe yavudde kukuba nti ekirwadde kya Covid 19 kyeyongedde okusensera bannaUganda.\nGhetto Media cameraman Ashraf rushed to Masaka hospital


Bukedde Online - Comoros ejjidde mu biwagu okuttunka ne Cranes\nAba Cranes basasuddwa ensako gye babadde babanja\nAbazannyira e Bulaaya bazze okuzannyira Cr...\nTtiimu ya Comoros egenda okuttunka ne Cranes mu gw’okusunsulamu abalizannya ez’Afrika omwaka ogujja e Gabon, leero lw’esuubirwa okutuuka mu ggwanga kyokka nga yaakujjira mu biwagu.\nAbazannyi ba Cranes mu kutendekebwa ku kisaawe kya Kampala International School e Bukoto ku Lwokuna nga August 25, 2016. (STEPHEN MAYAMBA)\nKu Ssande mu z’Afrika: Uganda – Comoros, 11:00\nOmupiira guno gusuubirwa okubaako n’obugombe kuba Cranes yeetaaga buwanguzi bwokka okuyitamu.\nAgava mu nkambi ya Comoros gaategeezezza nti ttiimu yaabwe yaakutambulira mu biwagu ng’ekibinja ekisooka eky’abazannyi abali mu liigi y’awaka (eya Comoros) baakutuuka nkya (Lwakutaano) sso ng’abaguzannyira ensimbi basuubirwa okutuuka leero.\nFUFA yategeezezza nti abakulira omupiira e Comoros baabawandiikidde ne babategeeza nti batuuka ku kisaawe e Ntebe leero nga baakusula ku wooteeri ya Imperial Royale nga bwe balinda bannaabwe.\nBapulo ba Comoros baakusimbula mu Bufalansa gye baasoose okukuhhaanira mu kibuga Marseille.\nOmwogezi wa FUFA, Ahmed Hussein, yagambye nti,\n“Aba Comoros baatuweerezza pulogulaamu yaabwe nga baakujjira mu bibinja bibiri.\nEkisooka, eky’abaguzannyira ensimbi, kituuka leero olwo abazannyira ku butaka e Comoros bagoberere enkya,” Hussein bwe yategeezezza abaamawulire.\nMu ngeri y’emu, obweralikirivu bw’omutendesi wa Cranes, Micho Sredojevic ku muzannyi Khalid Aucho bwaweddewo, eggulo abasawo bwe baategeezezza nti yassuuse.\nKu Lwokubiri, nga Cranes eremagana ne Kenya (0-0) e Namboole, Aucho yafulumye ekisaawe ng’awonyeggera oluvannyuma lw’omuzannyi wa Kenya, Otieno Eric Ouma okumulinnya akakongovvule.\nOmwogezi wa Cranes ku mupiira guno, Hamza Nsereko yategeezezza nti obuvune bwa Aucho tebutiisa oluvannyuma lw’omuswo wa ttiimu eno, Ronald Kisolo okumwekebejja n’abakakasa nti ajja kubeerawo ku Ssande.\nAucho, yeetabye mu kutendekebwa kw’eggulo okwabadde okwekimpoowooze ku kisaawe kya yunivasite ya IUIU e Kabojja. Micho yategeezezza nti olw’okuba abazannyi be baabadde bakoowu olw’omupiira gwa Kenya, yabadde tasobola kubassa mu kutendekebwa kwa kasammeeme.\nMUSEVENI Y’ASUUBIRWA OKUBA OMUGENYI OMUKULU:\nAhmed Hussein, yategeezezza nti baawandiikidde pulezidenti Yoweri Museveni okubaawo ng’omugenyi omukulu ku Ssande kyokka nga tebannaddibwamu wabula minisita w’Ebyenjigiriza n’emizannyo, Janet Museveni yakakasizza okulaba omupiia gwa Comoros.\nURA ne Yanga zirwanira fayinolo ya Mapinduzi Cup\nKitunzi amatidde bassita 3 mu Cranes\nTukooye ennyonta y'ebikopo - URA FC\nLandiroodi yantwalako omukazi ng'amuzaddemu\nOmutima gunnumira mwana wange


Sheebah atongozza bizinensi y’okukola ppaadi...\nENGERI CORONAVIRUS GY’ANYIZE ABAYIMBI N’AMAGEZI GE BASAZE\nNg’oggyeeko abayimbi mu Bulaaya abafudde olwa ssennyiga wa Coronavirus, wano mu Uganda tewannabaawo muyimbi afa bulwadde buno.\nAbayimbi Omucongo Aurlus Mabele ow’e Congo ne Emmanuel N’Djoke Dibango ow’e Cameroon be bagambibwa okufa obulwadde buno.\nWano Iyrn Namubiru n’abayimbi abalala we baviiriddeyo ne bakubiriza bayimbi bannaabwe okwekuuma nga bagoberera ebiragiro ebyasiddwaawo okulwanyisa ssennyiga ono atandise n’okutta bassereebu.\nNg’oggyeeko ekyo, abayimbi be bamu ku bantu abamanyiddwa okubeera mu mbeera y’okwejalabya era wano abasinga we basinzidde okulajaana nga bagamba nti ssinga embeera tekyukako, boolekedde okudda mu kyalo nga tebakyasobola kwebeezaawo.\nOlw’emiwendo gy’ebintu egirinnyisibwa buli kiseera ng’ate kino kyagudde bugwi ,abayimbi kati bali mu kusala magezi ku kiki kye balina okukola okwebeezaawo.\nAbamu batandikidde ku kusala ssente ze babadde basaasaanya ng’abadde afulumya emitwalo 30 alunaku kati afulumya mitwalo 15. Abalala beggyeeko omuyoolerero gwa bawolole be batambula nabo.\nAbayimbi nga Chameleone, Bebe Cool, John Blaq n’abalala batambula n’abavubuka bangi omuli abakwata ensawo, essimu, bakanyama n’abalala abatalina kye bakola kyokka nga basuubira kulya ku muyimbi.\nKyokka waliwo n’abayimbi abalya ssente ekivubi olw’okuba baba basuubira okuyimba buli wiikendi.\nAbamu babadde tebalinda na wiikendi anti babeera n’emikolo oba bbaala ze bakolera wakati mu wiiki.\nBano babadde n’enkola y’okwewola ssente okuva mu bategesi b’ebivvulu ne ba ‘Money Lender’ nga babasuubizza okuzibaddizzaawo nga bamaze okuyimba kyokka mu mbeera eno tebamanyi ddi lwe baddamu kukola era eby’okwewola babivuddeko.\nAbayimbi abamu banyumirwa nnyo okubeera n’ebintu eby’ebbeeyi ng’okuvuga mmotoka ez’omulembe ze bakyusa ng’ebikooyi naye mu kiseera kino abamu bazze ku boodabooda ate abalala mmotoka zaabwe ezitanywa nnyo mafuta ze baggyeeyo.\nAbayimbi boogedde Stabua Natooro Y’omu ku bayimbi abasinga okufuna ssente z’okuyimba ku mikolo.\nAgamba nti baagenze okubayimiriza ng’alina emikolo egiwerako gye babadde bamupangisizza okuyimbako. Okwawukanako n’abayimbi abalala, ono oyinza okumuyita ow’omukisa.\nOba embeera yagitegeerako n’atandika bizinensi y’eddwaaliro? Wadde agamba nti naye embeera emunyiga olwa bizinensi ze ezisinga okuyimirira, tali mu bayimbi abakaaba eky’okulya oba abatudde awaka.\nOno obudde bwe obusinga kati abumala ku ddwaaliro lye erya Stana Medical Centre e Kitebi ng’alondoola enzirukanya y’emirimu era agamba ayagala kukozesa ekiseera kino okuwa bizinensi ye obudde okulaba ng’ekolera ddala bulungi.\nKu ddwaaliro Stabua agattako emirimu emirala omuli: okulima, amaduuka ssaako amayumba g’abapangisa mw’aggya ssente.\nHaruna Mubiru “Nga tuvudde mu by’olwali, obulamu bwe busooka era eno embeera gye tulimu teriiko mugagga na mwavu oba kibiina kya byabufuzi ky’owagira oba eddiini gy’osoma.\nWaliwo embeera ejja nga yakuyigirako naye naffe ng’abayimbi embeera eno etuyigiriza okutereka ku ssente ze CORONAVIRUS:\nAbayimbi nabo abatakuza mitwe Aba mmereyaleero bakaaba, abeetegekera balya ku nkalira ‘Abayimbi bange nja kufa nabo’ tukola n’okukolayo ebintu ebirala.\nKati y’essaawa ababadde batereka okufuna eky’okulya ng’abalala bakaaba.\nOno kati obudde bwe obusinga abumala ku kirabo kye eky’emmere e Makindye kyokka nayo abantu bajja batono nnyo.\nAlina ne bizinensi endala ey’ebipangisibwa ku mikolo nayo gy’agamba nti tekola olw’embeera eriwo.\nKati yasazeewo kwemalira ku kulima n’okulunda bye yatandikako ku ffaamu ye essangibwa e Nseke mu Mpigi. ‘‘Waliwo embeera lw’etuuka nga ne bw’oba olina ssente tezikuyamba nga bw’olaba bannaffe abali mu nsi z’ebweru.\nBatuuka mu maduuka okugula ebintu nga tebiriiyo ate abamu babapimirako bupimizi’’. Nanjego bwe yagambye.\nYakubirizza abayimbi okutandika n’okulima obutakosebwa mu bya mmere.\nMaureen Nantume Ono agamba nti mu kiseera kino buli kimu ekikye kiyimiridde era talina kyakukola okuggyako okusiiba awaka n’abaana be era kati afuna obudde obumala okubasomesa n’okubabuulirira wamu n’okuzannya nabo. “Ng’oggyeeko okuyimba, alina bizinensi endala eya Momo Villas e Kitende ey’ebisulo ebisulwamu nga nayo kati tekola.\nOlw’embeera ya ssennyiga ono omukambwe twasalawo okuyimiriza abantu okusulamu nga kati oluusi ng’endako mu nnimiro e Bukesa - Kitende gye nnimira.\nSophie Gombya Bayimbi bannange na balaalikirawo nga naakatuula mu ntebe y’ekibiina kya Uganda Musicians’ Association (UMA) ekibagatta nti teri muyimbi asobola kuwangula bulamu ng’akola gwa kuyimba gwokka.\nAbaakitwala ng’ekikulu kati bakirabyeko kati era ndowooza gubadde mukisa gye bali.\nAbayimbi era mbasaba tutwale omukisa guno okukozesa ekitone kyaffe tusomese abantu ebikwata ku kirwadde kino okukyewala naddala nga tebabeera mu bifo bya mujjuzo, okunaaba mu ngalo n’ebirala.\nFresh Kid Wakati mu ssente ezibuze olwa coronavirus, Fresh Kid ali mu kusattira anti y’aliisa bazadde be n’abamu ku booluganda. Yategeezezza nti bwe yamanya ekirwadde n’asalawo abeereko awaka bwe baabawummuza ku ssomero wabula yali yayiiya dda eky’okukola ekirala bw’aba tayimba.\nOkuva minisita Nakiwala Kiyingi lwe yali asoose okumugaana okuyimba, yamanyirawo nti emitawaana giyinza okumujjira kwe kusalawo okwetegekera. Wadde yagaanye okwogera ekirala ky’akola, abamuli okumpi bagamba nti alina ennimiro e Luweero gy’atera okugenda okulima kasooli, muwogo n’ebijanjaalo.\nAdam Mulwana Ono ye yayimba Toka kwabalabala olwanoonyeza Dr. Besigye akalulu mu 2016. Agamba nti yabirengererawo ng’omuntu.\nKati ye afumba mmere mu wooteeri ye era alinze embeera lw’eritereera.


abatuuze 200 bagobwa kuttaka e nakawuka - Radio Simba, The Best Luganda Station in the World !\nabatuuze 200 bagobwa kuttaka e nakawuka\nAbatuuze 200 mu bitundu by’e Nakawuka basula ku tebuukye olwa bannannyini ttaka okubalagira okwegula oba okuva ku ttaka lino.\nBaasinzidde mu lukiiko lw’ekyalo olwetabyemu n’abakulembeze abalala e Ngongolo – Nakawuka mu Town Council y’e Kajjansi mu disitulikiti y’e Wakiso.\nOlukiiko luno lwakubiriziddwa Daniel Nsubuga ssentebe w’ekyalo n’ategeeza nti, bannannyini ttaka baaluzize kyokka nga baabadde baagala bakolagane okulaba ng’abatuuze tebamala gagobebwa mu bibanja byabwe.\nNsubuga yategeezezza abatuuze nti, bannannyini ttaka baamuggulako emisango okuli n’ogw’okulemeza abatuuze mu bibanja ku poliisi e Ntebe n’agamba nti, tagenda kukkiriza kutiisibwatiisibwa.\nYabakakasizza nti, agenda kubalwanirira okutuusa nga bafunye obwenkanya baleme kugobebwa era yabagambye bagende mu maaso n’okuzimba.\nYayongedde n’abakuutira okusigala nga basasula busuulu wabula n’abalabula obutakkiriza kukakibwa kwegula mu ttaka nga tebannafuna busobozi kuba balina eddembe okubeera mu bibanja byabye mu mateeka. Ssentebe mu lukiiko luno abatuuze yabanjulidde munnamateeka Isaac Mwesigwa anaabayamba okubalwanirira okusigala ku bibanja nga tebanyigiriziddwa.\nYagambye nti nannyini ttaka omu Kibirige Sserwaniko alina yiika 75 ku kyalo Ngongole ng’ono y’asinze okubasindiikiriza. Era yayongeddeko nti, ono yamuggulako omusango ku poliisi nti, akuma omuliro mu bantu baleme kuva mu bibanja ku poliisi y’e Nakawuka n’ogw’okusaalimbira ku ttaka n’agamba nti emisango agenda kugiwangula.\nAte ye Isaac Mwesigwa yakuutidde abatuuze okukkiriza okuteesa n’abo bannannyini bibanja abanakkiriza okuteesa n’abalabula obutakkiriza kunyigirizibwa ng’abakaka okwegula mu ttaka nga tebalina ssente.\nAgnes Nansubuga omu ku batuuze gwe bagobagganya mu kibanja agamba nti yakisengako mu 1992 kyonna nnannyini ttaka ekibanja kwe kiri Ssejjoba amugobaganya naye nga wano we yafumbirwa n’okuzaala abaana.\nAte ye Kibirige Sserwaniko eyayongeddwaako ng’abagobaganya abantu yategeezezza nti, talina muntu yenna gw’agobaganya ku ttaka naye ssentebe Nsubuga y’ateekawo embeera eno mu bantu era yamuloopa ku poliisi omusango guli mu kkooti.\nPrevious omusuubuzi awambiddwa e masaka\nNext empaka za miss curvy ziwakanyiziddwa bannaddiini


Salawo mu Ngeri ey’Amagezi ng’Okyali Muvubuka | Ogw’Okusoma\nBISOME MU Afrikaans Albanian Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangal Kwanyama Latvian Lingala Lithuanian Luganda Lunda Luo Luswayiri Luvale Luwalabu Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Abavubuka n’abawala . . . batendereze erinnya lya Mukama.”—ZAB. 148:12, 13.\nKiki abavubuka kye bayinza okukola okusobola okuweereza Yakuwa mu bujjuvu?\nBaganda baffe ne bannyinaffe abamu bakozesezza batya emyaka gyabwe egy’obuvubuka okuweereza Yakuwa?\nMisingi ki egya Bayibuli egisobola okukuyamba okusalawo mu ngeri ey’amagezi?\n1. Bintu ki abavubuka bangi Abakristaayo bye bakola leero?\nEKISEERA kye tulimu kikulu nnyo. Waliwo abantu bangi nnyo abajja mu kusinza okw’amazima. (Kub. 7:9, 10) Abavubuka bangi bayamba abantu okuyiga amazima era ekyo kibaleetedde essanyu lingi nnyo. (Kub. 22:17) Bayambye abantu okuyiga Bayibuli ne kisobozesa abantu abo okuba n’obulamu obulungi. Abavubuka abamu bafubye okuyiga ennimi endala basobole okubuulira abantu aboogera ennimi ezo. (Zab. 110:3; Is. 52:7) Kiki ky’oyinza okukola okusobola okwenyigira mu bujjuvu mu mulimu abantu ba Yakuwa gwe bakola leero?\n2. Ekyokulabirako kya Timoseewo kiraga kitya nti Yakuwa ayagala nnyo okuwa abavubuka obuvunaanyizibwa? (Laba ekifaananyi waggulu.)\n2 Abavubuka, musobola okusalawo mu ngeri eneebasobozesa okuweereza Yakuwa mu bujjuvu. Ng’ekyokulabirako, lowooza ku Timoseewo, omuvubuka eyali abeera mu Lusitula eyasalawo mu ngeri ey’amagezi era ekyo ne kimusobozesa okufuna enkizo okuweereza ng’omuminsani, oboolyawo nga yali anaatera okuweza emyaka 20 oba nga yaakagiweza. (Bik. 16:1-3) Kirabika nti bwe waali wayise emyezi mitono, oluvannyuma lw’okuyigganyizibwa okw’amaanyi okuleetera Pawulo okuva mu Ssessaloniika, Pawulo yalagira Timoseewo okugenda mu kibiina ky’e Ssessaloniika ekyali kyakatandikibwawo azzeemu ab’oluganda amaanyi. (Bik. 17:5-15; 1 Bas. 3:1, 2, 6) Olowooza Timoseewo yawulira atya ng’aweereddwa enkizo eyo?\nEKINTU EKISINGAYO OBUKULU KYE MUYINZA OKUSALAWO\n3. Kintu ki ekisingayo obukulu ky’oyinza okusalawo okukola, era ddi lw’oyinza okusalawo okukikola?\n3 Bw’oba oli muvubuka, kijjukire nti waliwo ebintu bingi ebikulu by’olina okusalawo mu bulamu. Kyokka okuweereza Yakuwa kye kintu ekisingayo obukulu ky’oyinza okusalawo okukola. Ddi lw’osaanidde okusalawo okuweereza Yakuwa? Bayibuli egamba nti: “Ojjukiranga Omutonzi wo mu biro eby’obuvubuka bwo.” (Mub. 12:1) Engeri esingayo obulungi gy’oyinza ‘okujjukiramu’ Yakuwa kwe kumuweereza mu bujjuvu. (Ma. 10:12) Mu butuufu, teriiyo kintu kisinga bukulu nga kusalawo kuweereza Yakuwa n’omutima gwo gwonna. Ekyo kijja kukwata ku biseera byo eby’omu maaso.—Zab. 71:5.\n4. Bintu ki ebikulu by’olina okusalawo ebikwata ku ngeri gy’onooweerezaamu Katonda?\n4 Kya lwatu nti okusalawo okuweereza Yakuwa si kye kintu kyokka ekikwata ku biseera byo eby’omu maaso. Ng’ekyokulabirako, oyinza okuba nga weebuuza: ‘Nnaawasa oba nnaafumbirwa? Nnaawasa ani oba nnaafumbirwa ani? Nnaakola mulimu ki okusobola okweyimirizaawo?’ Kikulu nnyo okusalawo ku bintu ebyo, naye ekyo nga tonnakikola olina okusooka okusalawo obanga oyagala okuweereza Yakuwa mu bujjuvu. (Ma. 30:19, 20) Lwaki? Kubanga ebintu ebyo byonna bikwatagana. Ekyo ky’osalawo ku bikwata ku bufumbo ne ku mulimu gw’onookola kijja kukwata ku ngeri gy’oweerezaamu Katonda. Ate era engeri gy’oweerezaamu Katonda ejja kukwata ku ebyo by’osalawo ku bikwata ku bufumbo ne ku mulimu gw’onookola. (Geraageranya ne Lukka 14:16-20.) N’olwekyo, salawo kintu ki ky’onookulembeza mu bulamu bwo.—Baf. 1:10.\nONOOKOZESA OTYA EMYAKA GYO EGY’OBUVUBUKA?\n5, 6. Waayo ekyokulabirako ekiraga nti okusalawo mu ngeri ey’amagezi kivaamu emikisa mingi? (Laba n’ekitundu “Kye Nnasalawo Okukola nga Nkyali Muto,” mu magazini eno.)\n5 Bw’osalawo okuweereza Katonda, lowooza ku ebyo by’ayagala okole, era osalewo n’engeri gy’onoomuweerezaamu. Ow’oluganda omu enzaalwa ya Japan yagamba nti: “Lumu, nga ndi wa myaka 14, nnabuulirako n’omukadde mu kibiina kyaffe naye n’akiraba nti nnali sinyumirwa kubuulira. Yaŋŋamba nti: ‘Yuichiro, ddayo eka, otuule ofumiitirize ku bintu Yakuwa by’akukoledde.’ Ekyo nnakikola. Mu butuufu, nnamala ennaku eziwerako nga nfumiitiriza era nga nsaba. N’ekyavaamu, endowooza yange yakyuka. Nnatandika okunyumirwa okuweereza Yakuwa. Nnasoma ebikwata ku baminsani era ne ntandika okulowooza ku ngeri gye nnyinza okuweerezaamu Katonda mu bujjuvu.”\n6 Yuichiro agamba nti: “Nnatandika okweteekateeka nsobole okuweereza mu nsi endala. Ng’ekyokulabirako, nnatandika okuyiga Olungereza. Bwe nnamala okusoma, nnafuna omulimu ogutaali gwa kiseera kyonna nga nsomesa Olungereza ng’eno bwe mpeereza nga payoniya. Bwe nnali wa myaka 20, nnatandika okuyiga Olumongoliya era ne nkyalirako ekibinja ekyali kyogera Olumongoliya. Mu 2007, nga waakayita emyaka ebiri, nnagendako e Mongolia. Nga ndi eyo, nnabuulirako ne bapayoniya. Bwe nnakiraba nti abantu bangi baali baagala nnyo okuyiga amazima, nnawulira nga njagala okuweereza mu kitundu ekyo. Nnaddayoko e Japan ne nkola enteekateeka okugenda okuweereza e Mongolia. Okuva mu Apuli 2008, mbadde mpeereza nga payoniya mu Mongolia. Kyo kituufu nti obulamu si bwangu mu nsi eno. Naye abantu baagala nnyo amazima era njagala okubayamba okuyiga ebikwata ku Yakuwa. Ssejjusa olw’ekyo kye nnasalawo okukola.”\n7. Bintu ki buli omu ku ffe by’alina okwesalirawo, era tuyinza tutya okukoppa Musa?\n7 Buli Mujulirwa wa Yakuwa alina okwesalirawo engeri gy’anaakozesaamu obulamu bwe. (Yos. 24:15) Tetusobola kukusalirawo kuwasa oba kufumbirwa, ani gw’onoowasa oba gw’onoofumbirwa, oba mulimu ki gw’onookola. Onoosalawo okukola omulimu ogutakwetaagisa kumala kiseera kiwanvu ng’otendekebwa? Abamu ku mmwe abavubuka Abakristaayo muva mu maka amaavu ate abalala muva mu maka amagagga. Mulina engeri za njawulo, obusobozi bwa njawulo, mutendekeddwa mu ngeri za njawulo, bye mwagala bya njawulo, n’okukkiriza kwammwe tekwenkanankana. Ng’abavubuka bangi Abebbulaniya abaali mu Misiri bwe baali baawukana ku Musa, nammwe mwawukana mu ngeri nnyingi. Olw’okuba Musa yali atwalibwa ng’omwana wa muwala wa Falaawo, yali mugagga ate ng’Abebbulaniya abalala baddu. (Kuv. 1:13, 14; Bik. 7:21, 22) Abebbulaniya abo ebiseera bye baalimu byali bikulu nnyo. (Kuv. 19:4-6) Buli muvubuka Omwebbulaniya yalina okusalawo engeri gye yandikozesezzaamu obulamu bwe. Musa yasalawo mu ngeri ey’amagezi n’aweereza Yakuwa.—Soma Abebbulaniya 11:24-27.\n8. Kiki ekisobola okukuyamba okusalawo mu ngeri ey’amagezi?\n8 Yakuwa asobola okukuyamba okusalawo mu ngeri ey’amagezi ng’okyali muvubuka. Asobola okukuwa obulagirizi obusobola okukuyamba mu bulamu bwo. (Zab. 32:8) Ate era, bazadde bo Abakristaayo awamu n’abakadde mu kibiina basobola okukuyamba okulaba engeri gy’osobola okukolera ku misingi gya Bayibuli mu bulamu bwo. (Nge. 1:8, 9) Kati ka twetegerezeeyo emisingi gya Bayibuli esatu egisobola okukuyamba okusalawo mu ngeri ey’amagezi.\nEMISINGI GYA BAYIBULI ESATU EGISOBOLA OKUKUYAMBA\n9. (a) Yakuwa atuwadde atya eddembe ery’okwesalirawo? (b) Bwe ‘tukulembeza Obwakabaka’ kiba kiraga ki?\n9 Sooka onoonye obwakabaka bwa Katonda n’obutuukirivu bwe. (Soma Matayo 6:19-21, 24-26, 31-34.) Yakuwa akuwadde eddembe ery’okwesalirawo. Yakuwa takubuulira kiseera kyenkana wa ky’olina kumala ng’obuulira amawulire amalungi ag’Obwakabaka. Yesu yatukubiriza okusooka okunoonya Obwakabaka. Bw’okolera ku bigambo bya Yesu ebyo, kiba kiraga nti oyagala Katonda ne bantu banno, era nti osiima ekirabo Katonda ky’atusuubizza eky’obulamu obutaggwaawo. Kati weebuuze, ‘Engeri gye nnaasalawo ku bikwata ku bufumbo oba ku mulimu gwe nnaakola eneeraga nti nkulembeza byetaago byange eby’omubiri oba nkulembeza Bwakabaka bwa Katonda n’obutuukirivu bwe?’\n10. Kiki ekyaleetera Yesu essanyu, era biki by’osobola okukola okusobola okufuna essanyu?\n10 Okuweereza abalala kireeta essanyu. (Soma Ebikolwa 20:20, 21, 24, 35.) Yesu yatuyigiriza omusingi ogwo omukulu ennyo. Yesu yali musanyufu nnyo kubanga yakola ebyo Kitaawe by’ayagala, so si ebyo ye bye yali ayagala. Kyamusanyusanga nnyo okulaba abantu abawombeefu nga bakkiriza amawulire amalungi. (Luk. 10:21; Yok. 4:34) Oboolyawo naawe ofunye ku ssanyu eriva mu kuyamba abalala. Bw’onookolera ku misingi Yesu gye yayigiriza ng’oliko by’osalawo mu bulamu, ojja kufuna essanyu lingi era ojja kusanyusa ne Yakuwa.—Nge. 27:11.\n11. Lwaki Baluki yali takyalina ssanyu, era kiki Yakuwa kye yamugamba?\n11 Essanyu erya nnamaddala liva mu kuweereza Yakuwa. (Nge. 16:20) Naye kirabika nti ekyo lumu omuwandiisi wa Yeremiya ayitibwa Baluki yali akyerabidde. Ekiseera kyatuuka n’atandika okulowooza ennyo ku ebyo bye yali ayagala mu kifo ky’okulowooza ku ebyo Yakuwa by’ayagala. Ekyo Yakuwa yakiraba era n’agamba Baluki nti: “Weenoonyeza ebikulu? Tobinoonya: kubanga, laba, ndireeta obubi ku bonna abalina omubiri, . . . naye obulamu bwo ndibukuwa okuba omunyago.” (Yer. 45:3, 5) Olowooza kiki ekyandiyambye Baluki okufuna essanyu? Kukola ye by’ayagala n’azikirira oba kukola Katonda by’ayagala n’awonawo nga Yerusaalemi kizikirizibwa?—Yak. 1:12.\n12. Kiki Ramiro kye yasalawo okukola ekimuleetedde essanyu?\n12 Omu ku b’oluganda abafunye essanyu mu kuweereza abalala ye Ramiro. Agamba nti: “Nnazaalibwa ku kyalo ekimu ekisangibwa mu nsozi za Andes, era amaka gaffe gaali maavu nnyo. Muganda wange omukulu yali asazeewo okumpeerera ku yunivasite. Naye mu kiseera ekyo nnali nnaakamala okubatizibwa era nga waliwo payoniya eyali ansabye okugenda okubuulira naye mu kabuga akamu akaali keesudde. Bwe nnagenda mu kabuga ako, nnayiga okusala enviiri era ne ntandikawo ssaaluuni eyandinnyambye okweyimirizaawo. Abantu bangi mu kabuga ako baali baagala nnyo okuyiga Bayibuli. Oluvannyuma, nneegatta ku kibiina ekyali kyakatandikibwawo ekyali kikozesa olulimi olwogerwa abantu ab’omu kitundu ekyo. Kati mmaze emyaka kkumi nga mpeereza nga payoniya. Tewali mulimu mulala gwandisobodde kundeetera ssanyu ng’eryo lye nfunye mu kuyamba abantu okuyiga amazima mu lulimi lwabwe.”\nRamiro abadde aweereza Yakuwa mu bujjuvu okuva mu buvubuka era ekyo kimuleetedde essanyu lingi (Laba akatundu 12)\n13. Lwaki kirungi okutandika okuweereza Yakuwa mu bujjuvu ng’okyali muvubuka?\n13 Weereza Yakuwa ng’okyali muvubuka. (Soma Omubuulizi 12:1.) Tosaanidde kulowooza nti olina kusooka kufuna mulimu mulungi olyoke otandike okuweereza Yakuwa mu bujjuvu. Ekiseera ekisingayo obulungi eky’okuweererezaamu Yakuwa kyekyo ng’okyali muvubuka. Abavubuka bangi tebalina maka ga kulabirira, balamu bulungi, ate balina amaanyi. Kiki kye wandyagadde okukolera Yakuwa ng’okyali muvubuka? Oboolyawo oyagala okuweereza nga payoniya. Oyinza okuba ng’oyagala okubuulira abantu aboogera ennimi endala, oba ng’oyagala okukola ekisingawo mu kibiina kyo. K’obe ng’olina kiruubirirwa ki, weetaaga okufuna engeri y’okweyimirizaawo. Weebuuze, ‘Mulimu ki gwe nnaakola era nneetaaga kutendekebwa kwa ngeri ki okusobola okukola omulimu ogwo?’\nSALAWO NG’OSINZIIRA KU MISINGI GYA BAYIBULI\n14. Bw’oba olowooza ku mulimu gw’onookola, kiki ky’osaanidde okujjukira?\n14 Emisingi gya Bayibuli esatu gye tulabye gisobola okukuyamba okusalawo mulimu ki gw’onookola. Osobola okumanya emirimu egiri mu kitundu kyo oba mu kitundu gy’oyagala okugenda okuweereza nga weebuuza ku basomesa bo oba ku bitongole bya gavumenti ebitali bimu. Naye osaanidde okukijjukira nti abantu abataweereza Yakuwa bayinza okukukubiriza okukulembeza ebyo ensi by’etwala ng’ebikulu. (1 Yok. 2:15-17) Bw’ossa essira ku bintu ensi by’eyagala kisobola okukulemesa okuweereza Yakuwa mu bujjuvu.—Soma Engero 14:15; Yer. 17:9.\n15, 16. Baani abasobola okukuwa amagezi amalungi ng’olonda omulimu gw’onookola?\n15 Bw’omala okumanya emirimu egy’enjawulo gy’oyinza okukola, weetaaga okufuna obulagirizi obwesigika. (Nge. 1:5) Baani abasobola okukuyamba okugoberera emisingi gya Bayibuli ng’olonda omulimu gw’onookola? Wuliriza abo abaagala Yakuwa, abakwagala, abakumanyi obulungi, era abategeera obulungi embeera yo. Abantu ng’abo basobola okukuyamba okwekebera mu bwesimbu nga tonnasalawo mulimu ki gw’onookola. Oboolyawo ebyo bye boogera bisobola okukuyamba okusalawo obulungi. Bazadde bo bwe baba nga baagala Yakuwa, basobola okukuyamba okusalawo obulungi. Abakadde mu kibiina nabo basobola okukuwa amagezi amalungi. Ate era osobola okwogerako ne bapayoniya oba abalabirizi abakyalira ebibiina. Basabe bakubuulire ensonga lwaki baasalawo okuyingira obuweereza obw’ekiseera kyonna. Baatandika batya okuweereza nga bapayoniya? Beeyimirizaawo batya? Era mikisa ki gye bafunye?—Nge. 15:22.\n16 Abo abakumanyi obulungi basobola okukuyamba okusalawo mu ngeri ey’amagezi. Ng’ekyokulabirako, watya singa oyagala kuva mu ssomero otandike okuweereza nga payoniya olw’okuba owulira nti emisomo gitandise okukuzibuwalira? Omuntu akwagala ayinza okumanya ensonga lwaki oyagala okuva mu ssomero era n’akuyamba okukiraba nti obuzibu bw’osanga mu misomo gyo busobola okukuyamba okuyiga okuba omugumiikiriza, engeri eyeetaagisa ennyo okusobola okuweereza Yakuwa mu bujjuvu.—Zab. 141:5; Nge. 6:6-10.\n17. Mirimu gya ngeri ki gye tulina okwewala?\n17 Kyo kituufu nti abaweereza ba Yakuwa bonna boolekagana n’embeera eziyinza okubaleetera okufiirwa enkolagana yaabwe ne Yakuwa. (1 Kol. 15:33; Bak. 2:8) Naye emirimu egimu gikifuula kizibu nnyo eri omuntu okukuuma enkolagana ye ne Yakuwa okusinga emirala. Olinayo ab’oluganda b’omanyi abaafuna omulimu ne gubaleetera okuddirira mu by’omwoyo oba okuva mu mazima? (1 Tim. 1:19) Nga kiba kya magezi okwewala okukola omulimu oguyinza okukuleetera okufiirwa enkolagana yo ne Katonda!—Nge. 22:3.\nWEEREZA YAKUWA NG’OKYALI MUVUBUKA\n18, 19. Bw’oba owulira nga tonnayagala kuweereza Yakuwa mu bujjuvu, kiki ky’oyinza okukola?\n18 Bw’oba nga ddala owulira nti oyagala okuweereza Yakuwa, kozesa emyaka gyo egy’obuvubuka okumuweereza. Salawo mu ngeri eneekusobozesa okuweereza Yakuwa mu bujjuvu mu kiseera kino ekikulu ennyo.—Zab. 148:12, 13.\n19 Watya singa owulira nga tonnayagala kutandika kuweereza Yakuwa mu bujjuvu? Fuba okwongera okunyweza okukkiriza kwo. Omutume Pawulo yalaga ekyo kye yakola okusobola okufuna emikisa gya Yakuwa. Yagamba nti: “Bwe muba nga mulina endowooza eyawukana ku eno, Katonda ajja kubabikkulira endowooza entuufu. Ku kigero kyonna kye tutuuseeko mu kukulaakulana, ka tweyongere okutambula obulungi mu nkola y’emu.” (Baf. 3:15, 16) Kijjukire nti Yakuwa akwagala nnyo era nti amagezi agava gy’ali ge gasingayo okuba amalungi. N’olwekyo, kkiriza Yakuwa akuyambe okusalawo mu ngeri ey’amagezi mu kiseera kino ng’okyali muvubuka.


Bukedde Online - Omubaka Nsereko bamututte mu kkooti lwa bukadde 800 ez’ettaka ery’oluguudo lye yatunda\nOmubaka Nsereko bamututte mu kkooti lwa bukadde 800 ez’ettaka ery’oluguudo lye yatunda\nEttaka erizaalidde Nsereko obuzibu lisangibwa ku Bat Valley Crescent ng’agambibwa okulitunda bwe yali ssentebe w’akakiiko k’ettaka mu Kampala Central.\nOmusango guno guli ku fayiro nnamba CS 282/2019 mu kkooti enkulu etawulula enkaayana z’ebyobusuubuzi mu Kampala nga guweereddwa omulamuzi Richard Wejuli Wabwire okuguwulira.\nNsereko awawaabiddwa n’akakiiko aka Kampala District Land board.\nBwindi Mgahinga Conservation Trust be baawaabye nga bayita mu bannamateeka baabwe aba Nangwala, Rezida & Co Advocates era mu mpaaba yaabwe bagamba nti nga April 4, 2014 omuwaabi ne Nsereko baakola endagaano y’okugula ettaka erisangibwa ku Freehold volume 1440 Folio 8 ku poloti 9 Bat Valley Crescent ku 800,000,000/- era zaasasulwa mu bujjuvu.\nEndagaano eno ey’okutunda ettaka lino, Nsereko yakkirizza nti alina olukusa okukyusa ekyapa okukizza mu mannya g’omuwaabi era ettaka omuwaabi ne bamukolera n’ekyapa mu bukyamu nga bakimanyidde ddala nti ettaka ligenda kuzimbibwako luguudo.\nKyokka omuwaabi bwe yasaba KCCA okukulaakulanya ettaka lino ne bamugaana nga August 5, 2015 ng’ebbaluwa eno baagiwandiikira abaali balooya be aba KMNN nga bamutegeeza nti ettaka lino ligenda kuzimbibwamu oluguudo.\nBagamba nti ne Kampala District Land Board nayo evunaanyizibwa era nayo baayagala ebaliyirire olw’ebyo bye bafiiriddwa. Babalanga ne Nsereko okuba nti tebaagenda mu KCCA kuzuula oba ddala ettaka eryo lyali terigenda kukozesebwa.\nAte bwe baba baali bakimanyiiko, kitegeeza nti baafuna ssente okuva ew’omuwaabi nga bakimanyi nti ettaka lino lyali si lya kukozesebwa muwaabi. Omuwaabi agamba nti ettaka lino alisaasanyizzaako ssente endala okuli 59,911,200/=.\nKati asaba kkooti ekake abawaabi okusasula ssente ze yasasula ng’agula ettaka lino ne zaasaasanyirizza ku musango guno.


Omulaaga wo mubwengula - April 14, 2012\nHome > Luganda > Omulaaga wo mubwengula - April 14, 2012\nWaliwo obuyinza ne esuubi eli kulakulana munsi yamwe lerro nga endowoza yamwe eri mu erindirira okukwata aba Illuminati no okutereeza ebyenfuna bye� Ensi yamwe. Bino bye bilina okubaa. Bizankizibwa mubuli gwanga lyona mungeeri ejja okubewunyisa enyo bwogeza ko okumanya obuwanvu bwe bikolwa bino. Tuli wano nate okubagamba nti tujja nga tetuyononye ebikolwa bino naye nga bitukirirwa mu weeki ezigya.\nMwetegekere amawulile eri ensi zona agajja okubatekegeza kyemubadde mu kolera ebanga lino lyona. Kino kyekija okudilira, nenaku zo mwezi, okuzuka kwabo ababadde abeebafu mukiseera kino. Bino bijja kubategezebwa mubuli njuyi zona ne banamawulile, abatandise oku babulila ku ba Illuminati ababadde mumitambo gino. Amazima gatuse eri na abo abagazira, na abo ababadde bagala amazima gano �Okufuluma� kakati balaba tewali buyinza bwona bujja kuyimiriza amazima oku fuluma. Era kino kija okusumulula geeti zona eri okutuka ku kweyanjulizibwa.


Poliisi y'e Ntinda ekutte basatu ababbira ku ATM - Radio Simba, The Best Luganda Station in the World !\nPoliisi y’e Ntinda ekutte basatu ababbira ku ATM\nAbantu 3 ababadde begumbulidde okubbira ku ATM nga bano kigabibwa bwebabadde ku Bank of Africa e Ntinda befudde abayamba Ayesige nga ATM Card ye yabadde egaanyi okukola nebagikyuusa nebamuwaamu eyekiccupuli.\nKigambibwa nti bano oluvannyuma bagyayo ssente obukadde 10 mubudde n’ebifo eby’enjawulo. Ebifaanayi okuva ku CCTV camera byalaze Olivia Naiga 30, Ben Kato 37, ne Sande Kibuuka Ssaalongo 40, nga ono mubbi wa lulango mu bbanka ez’enjawulo.\nBano babadde banoonyezebwa Poliisi ku misango gyekuusa kukubbira mu bbanka era nga kati bakuumirwa ku Poliisi ya Kira Road. Okukwata bano kidiridde okukwatibwa kwa Tony Muyingo, Mukiibi Hassan ne Etunu Denis nga bano nabo babbi balulango mu bbanka ez’enjawulo.\nAbakulembera NRM balagidde ba Memba obutaddamu kwogera ku kya kkomo lya myaka gya Pulezidenti\nPrevious Bakutte ebizigo eby’obulabe nga bikukusibwa\nNext Munnamateeka bamukubye akatayimbwa e Najjeera\nGovernment is in crisis of Caterpillar bulldozers.


Bukedde Online - Bazudde boofiisa abakolagana n'abeebijambiya okutta abantu\nBba wa Minisita Amelia ayimbuddwa ku musango gw'obufere\nRDC Muwanguzi awadde ekiragiro ku basuubuz...\nBy John Bosco Mulyowa Joseph Makumbi\nAdded 9th January 2018\nBOOFIISA ba poliisi babiri nga tebannakwatibwa, poliisi yasoose kukwata basajja abateeberezebwa nti be bali mu kibinja ekyatemye abantu ebijambiya e Bukomansimbi.\nGaliwango (mu maaso) nga bamutwala ne banne.\nBaasoose kukebera masimu g’abagambibwa okuba abatemu ne basanga nga babadde boogeraganya ne boofiisa ba poliisi bano.\nNg’oggyeeko abagambibwa okuba abatemu bye baayogedde ku nkolagana yaabwe ne boofiisa ba poliisi bano, bambega baazudde nti buli lwe babadde bakwata abasajja abo ku misango gy’obubbi nga boofiisa ba poliisi abo balwana okubataasa era nga bamaliriza bayimbuddwa ku kakalu ka poliisi nga tebatwaliddwa na mu kkooti.\nAbaakwatiddwa be babadde batwala poliisi y’e Mateete mu disitulikiti y’e Ssembabule okuli abadde agikulira, Abdul Hamidu Kabojja n’abadde akulira okunoonyereza ku buzzi bw’emisango ku poliisi eno.\nEkitongole kya poliisi ekirwanyisa obuzigu obw’amaanyi ekya Flying Squad kye kyabakutte ne bateekebwa ku mpingu.\nOmuduumizi wa Flying Squad Herbert Muhangi ye yakutte abaserikale bano bombi era baggaliddwa mu kkomera e Nalufenya.\nNalufenya kye kimu ku bifo ebitiisa oluvannyuma lw’okusibirayo abagambibwa okuba abatujju n’abagambibwa okuba abatemu ab’omutawaana.\nOfiisa Kabojja omu ku baakwatiddwa yatandikira ku poliisi y’e Makindye gye yali akola nga OC, era gye yava okutwalibwa ku poliisi y’e Kabowa gye yaweereza okumala emyaka egisoba mu ebiri.\nOkuva e Kabowa, waaliwo okusika omuguwa oluvannyuma lw’akulira abayamba ku poliisi okulwanyisa obumenyi bw’amateeka mu Kabowa okumwemulugunyaako era ensonga ne zituuka n’ewa Gen. Kayihura.\nBwe baamuggyaayo, yatwalibwa mu ofiisi y’omuduumizi wa poliisi mu Kampala South e Katwe. Wano yamalawo ebbanga ttono nnyo ne bamuweereza mu Ndeeba okukulira poliisi yaayo.\nMu Ndeeba teyawangaalayo ne bamutwala e Katwe ku kitebe wabula mu ofiisi teyawezaayo mwezi ne bamukuba akatebe mu ofiisi y’omuduumizi wa poliisi mu Kampala South.\nOluvannyuma yasindikibwa e Mutundwe okukulira poliisi yaayo gye yaggyibwa n'azzibwayo e Kabowa mu kaseera katono ne bamuzza e Katwe gye yava okugenda e Ssembabule.\nBuli we baamugyanga ng’agamba nti, waliwo abamulwanyisa abamupangira era ne ku kino bwe yategeezezza abaamukutte.\nBAABATWALIDDE MU NNYONYI OKUBAGGALIRA E NALUFENYA\nPulezidenti Museveni bwe yagenze e Bukomansimbi gye baatemye abantu ne babatta, yatabukidde aba poliisi, era Gen. Kale Kayihura teyakomye ku kukuba makanda mu kitundu ky’e Masaka wabula yawadde n’ebiragiro ebikambwe.\nOkukwata boofiisa abagambibwa okukolagana n’abamenyi b’amateeka kw’ossa okukola enkyukakyuka mu baduumira poliisi mu ttundutundu ly’e Masaka bye bimu ku bikoleddwa.\nKigambibwa nti, boofiisa bano era babadde bayambibwako n’abamu ku bajaasi b’eggye ezzibizi mu kitundu ky’e Masaka era nga na bano bali mu kibinja ekisanjaga abantu nga bakozesa ebijambiya.\nNga baakabakwata, ennyonyi nnamunkanga eya poliisi eyavudde e Kampala yabakimye e Ssembabule n’ebatwala butereevu e Nalufenya gye bakuumirwa.\nBombi baabadde ku mpingu era nga baggyiddwaamu engatto bali mu bigere. Poliisi era yakutte n’abantu abalala okuli n’ababadde bakola nga ba Crime Preventer abalwanyisa obumenyi bw’amateeka mu kitundu nga kigambibwa nti be bamu ku bali mu kkobaane n’abazigu.\nAbamu ku ba poliisi bazze bakyogera nti mu poliisi mulimu boofiisa abakolagana n’ababbi era nga bagattako nti n’abamu ku ba Crime Preventer babbi wabula bakozesa ekifo ekyo okulukira boofiisa ddiiru era ne bakola ng’olutindo wakati w’ababbi ne boofiisa.\nBa Crime Preventer naddala abasiisira ku poliisi nti abamu baba bateeze kufuna nteekateeka ya bikwekweto bya poliisi era ne balabula ababbi ne beetegula nga tebannakwatibwa.\nBino byonna okubawo kiddiridde abeebijambiya okulumba ebyalo okuli Kisojo, Kyamabale, Katoogo ne Kisaka mu ggombolola y’e Kibinge mu Bukomansimbi ne batematema abantu bana mu kiro ng’ensi yonna eyaniriza omwaka omugya n’abatuuze be baali batemaatema ne bafunzaako omu ne bamutta.\nMu bantu abattibwa kwaliko; Denis Ssebugwawo Lumala 76, (omuserikale wa poliisi eyawummula ng’ali ku ddaala lya SSP), Johnbosco Sseremba 16, omuyizi eyali asoma S3 mu Kibinge High School, Jane Nantale, Gonzaga Kayemba 23, n’omusajja gwe baali bateebereza nti yali mu kibinja ky’abatemu era ng’ono kyazuulwa nti yali avudde mu Nyendo e Masaka.\nAbalala okuli Joseph Kaggwa, Deus Kityamuwesi ne Nancy Nabifo n’abalala baasigala n’ebisago eby’amaanyi era abamu okuli ne Nabifo eyayisibwa obubi ennyo bakyajjanjabibwa.\nOkuva Kayihura lwe yasalawo okusimba amakanda e Bukomansimbi, abantu abasoba mu 10 be baakakwatibwa ku ttemu lino era bonna bakuumirwa ku poliisi y’e Masaka.\nAte abaserikale abawerako okuva ku poliisi y’e Nyendo, bateereddwa ku katebe olw’okukola emirimu gadibe ngalye.\nKAYIHURA AKYUSIZZA ABASERIKALE MU MASAKA\nOluvannyuma lw’ebintu okukaluba, Gen. Kayihura yasazeewo okukola enkyukakyuka mu baduumizi ba poliisi mu Masaka.\nMu bantu abaakyusiddwa, kuliko abadde omuduumizi wa poliisi y’e Bukomansimbi Patrick Ameru abadde yakatwalibwayo n’amusikiza Karoli Isabirye.\nEnkyukakyuka zino, kitundu ku kiragiro kya Pulezidenti Museveni kye yawa Kayihura mu March ne May w’omwaka oguwedde abatemu abeebijambiya lwe basooka okulumba ekitundu era n’abalala bangi baakyusiddwa.\nGWE BAKUTTE AKKIRIZZA OKUTTA ABANTU\nPoliisi be yakutte kuliko: Musa Galiwango 20 ng’ono yakkirizza nti y’akulembera ekimu ku bibinja ebitema abantu. Ono abeera Ntoma mu Bukomansimbi era baamukutte ne banne okuli Twahir Luwoomya 23 w’e Bukomansimbi, Deo Kiggundu w’e Nyendo Masaka ne Mubarak Kawunde 17, w’e Bukomansimbi.\nBano poliisi yabatutte mu kkooti Enkulu e Masaka ne babasindika ku limandi mu kkomera e Masaka.\nGaliwango yakkirizza nti abadde ateega abantu n’abatema kubanga batta kitaawe nga muto gwe baalumiriza nti, baamukwatira mu bubbi ne baganda be ng’agamba nti abadde awoolera ggwanga.\nPoliisi yatutte Galiwango mu maka g’omugenzi Ssebuggwawo abeebijambiya gwe baatemye ne batta gye buvuddeko. Kayihura yatuuzizza olukuhhaana lw’abamawulire e Kitojo gye yabadde akubye enkambi.\nYagambye nti kibayambye ng’ebitongole by’ebyokwerinda okukolera awamu ne bakwata abantu bano abateeberezebwa okwenyigira mu ttemu.\nYagambye nti be baakutte abamu babadde baakwatibwako emabega mu bikolwa by’obumenyi bw’amateeka okuggyako Galiwango y’abadde takwatibwangako.\nEmisango poliisi gye yabagguddeko kwabaddeko obutemu, okubba nga bakozesa eryaanyi n’okutuusa obulabe ku bantu.\nYagambye nti bakyasobola n’okubaggulako egy’obutujju singa obujulizi bulabika. Ebijambiya lwe byasattiza ab’e Masaka omwaka oguwedde waliwo abavubuka abaakwatibwa era ne baggyibwa e Masaka ne baleetebwa e Katwe mu Kampala; Gen. Kayihura yalaga ab’amawulire abamu ku basajja be yali agamba nti be batema abantu e Masaka kyokka omu n’amwegaana mu maaso ga bannamawulire n’ategeeza nti byonna bipangibwa poliisi.\nMaama Fiina adduukiridde gwe baatemye omukono\nAbakwatibwa Corona e Kyotera beeyongedde\nSsaalongo alumbye mukazi we gye yanobera n'amwokya n'omusiguze\nOdonga Otto akola atya eby'ekito mu palamenti y'abeebitiibwa?


Bukedde Online - Sheikh Muzaata akubye omusomesa ebikonde: Bamuyirimizza ku mulimu gw'obusomesa\nAbaakubye Aganaga batuuyanidde ku poliisi\nPoliisi eyigga abagambibwa okuwa Ruth Nama...\nSHEIKH Nuhu Muzaata yaboggoledde omusomesa nti toddangayo okukuba omwana wange. Amangu ago n’amupacca oluyi, omusomesa n’awunga.\nAbazadde nga batwala abaana baabwe. Mu katono, Muzaata ng’ali ne mutabani we.\nOmusomesa yabadde mu kusoberwa ate Muzaata n’amuggunda ebikonde.\nMuzaata bakira akuba omusomesa ng’omuserikale wa Muzaata amuli ku lusegere n’emmundu ye okumwegattako oba okumutaasa ssinga omusomesa azza omuliro.\nEkikolwa kya Muzaata kyatabudde essomero lya Bilal Islamic e Bwaise kubanga abasomesa baakunze abayizi ne babeegattako mu kwekalakaasa nga baagala abakulira essomero babeeko kye bakolera Muzaata.\nKino abakulira essomero kyabasusseeko ensonga ne bazituulamu mu bwangu ne bagamba nti Muzaata bw’atasalirwa magenzi mangu ekinaddako kukuba mukulu wa ssomero.\nOlukiiko oluddukanya essomero lya Bilal Islamic e Bwaise kye lwakoze kwe kuyimiriza Muzaata Batte akulira eby’okubuulira e Kibuli, obutaddamu kusomesa ku ssomero lino wadde okulinnyawo ekigere nga bagamba nti obusiiwuufu bw’empisa bw’atuuseeko tebuweebuula ekitiibwa si kya ssomero lyokka wabula n’Obusiraamu bwonna kubanga lino lye limu ku matendekero agasinga obukulu mu ddiini y’Obusiraamu mu ggwanga.\nMuzaata asomesa mu ssomero lino Oluwarabu. Muzaata asomesa byaddiini mu siniya eya Bilal kyokka mutabani we asomera mu pulayimale nayo eya Bilal. Amasomero gombi gali wamu e Bwaise.\nOmusomesa yakubiddwa Lwamukaaga. Kyokka eggulo abayizi ba Bilal aba pulayimale baakedde kwekalakaasa nga bawakanya eky’omusomesa waabwe Ramathan Ssebalamu owa ssayansi okukubibwa n’aswazibwa mu maaso gaabwe.\nEssomero lya Bilal pulayimale lyaggaddwa eggulo, mu kaweefube w’okukkakkanya embeera.\nSsebalamu yagambye nti ku Lwomukaaga yabadde akutte omuggo mu ngalo ng’alabirira abayizi abaabadde bayonja essomero.\n“Muzaata yazze n’ankambuwalira nti abaana b’Obusiraamu tebateekeddwa kukola bulungibwansi nga baddu.\nHaji Muhammed Kaweesa Lwembaawo eyagobye.\nYannangidde ebigambo bye siyinza kuddamu kuyisa mu kamwa”, bwe yagambye.\nN’agattako: yandabudde obutaddayo kukuba mwana we ekyaddiridde kunsamba n’ankuba empi n’ebikonde.\nYayise omuserikale amukuuma n’ankaka okukola endagaano nga bwe sijja kuddamu kukuba bayizi.\nOluvannyuma omusomesa yagenze ku poliisi y’e Kawempe n’aggulawo omusango ku fayiro SD:REF 69/24/03/2018.\nOmusomesa yagambye nti ekyasinze okumuluma ye Muzaata okumukubira mu maaso g’abayizi era nga mu kiseera kino alumizibwa omugongo n’ekifuba.\nSsebalamu yasabye abakulembeze b’Obusiraamu okuyingira mu nsoga zino kuba guno si gwe gusoose Muzaata okutyoboola eddembe lya bakozi banne.\nOluvannyuma lw’abayizi okutwala ekiseera ekiwera nga beekalakaasa, abakulira essomero lino bawaliriziddwa okuyita olukiiko era ne bakkaanya abayizi okudda awaka.\nHaji Muhammed Kaweesa Lwembaawo ssentebe w’olukiiko olufuzi olw’essomero yategeezezza nti baasazeewo okuyimirizaako Muzaata basooke bagonjoole ensonga zino.\nMUZAATA AYOGEDDE EBYABADDEWO\nMuzaata bwe yatuukiriddwa yagambye nti yakubaganye n’omusomesa. Twalwanye, abagamba nti Muzaata ye yakubye si kituufu kuba ye Muzaata gwe baasinze okukuba olw’okuba gwe yabadde alwana naye muvubuka.\n“Emirundi mingi nzize njogera n’abasomesa b’oku ssomero lino okukomya okukuba abaana kyokka ne bagaana okweddako. Baatuuka n’okufuna ebbaluwa okuva mu kitongole ky’Ebyenjigiriza nga nakyo kibalabula ku ky’okukuba abayizi. Mutabani wange buli kiseera abadde antegeeza nga bwe bamukuba embooko era ng’akomawo azimbye. Olumu nnagenda ensonga ne tuzimalira mu ofi isi y’omukulu w’essomero kyokka era ne kitabamalira. Nabadde siyinza kusirika nga ndaba okulinnyirira eddembe ly’abaana kususse”, Muzaata bwe yagambye.\nOmwana wa Muzaata eyakubibwa twamusanze wa kitaawe n’alumiriza nti abasomesa basusse okubakuba.\nYategeezezza nti yabadde alumizibwa mu mbiriizi olw’okukubwa kibooko ezisusse.\nRonald Wotwali, aduumira poliisi y’e Kawempe yategeezeza nti bagenda kwongera okunoonyereza ku nsonga zino.\nYagambye nti abayizi, abasomesa bajja kubawa obukuumi nga bali ku ssomero okutuusa ng’embeera eteredde.\nEbya Sheikh Muzaata biwanvuye: Batandise okumunoonyerezaako


Ssebuufu Owa Pine Ne Banne Basaliddwa Emyaka 40 - Radio Simba - Ennene\nOmulamuzi wa Kkooti enkulu mu Kampala, Flavia Angelin Ssenoga avuddeyo olunaku olwaleero nasalira Muhammad Ssebuufu, Godfrey Kayizzi, Phillip Mirambi, Yoweri Kitayimbwa, Damaseni Ssetongo, Paul Tasingika ne Shaban Odutu ekibonerezo kyakusibwa emyaka 40 lwakutta Donah, emyaka 20 lwakuwamba Donah wabula nga ebibonerezo byombi byakutambulira wamu saako n’okuliyirira obukadde 100 ab’Oluganda lwa Donah Betty Katushabe gwebatta olw’ebbanja lya bukadde 9 lwakubajjako omwagalwa waabwe 21 – October – 2015.\nOmuwaabi wa Gavumenti Winfred Ahimbisibwe avuddeyo nategeeza kkooti nti abawawabirwa bonoonye obudde bwa kkooti bungi wamu n’ensimbi mu musango guno.\nKatushabe yaggibwa mu maka ge ku ssaawa 3 ez’okumakya natwalibwa ku Pine mu Kampala gyeyatulugunyizibwa wamu n’okuswazibwa okutuusa ku ssaawa 11 ez’olweggulo bweyataasibwa nafiira mu kubo nga bamutwala mu ddwaliro.\nAhimbisibwe ategeezezza kkooti nti kino kyali kikolwa kibi nnyo kuba yali mukazi yekka mu mikono gy’abasajja abamutulugunya saako n’okuyuza engoye ze wamu n’akawale akomunda nebatuuka n’okulaga obwereere bwe eri abantu abaali bakungaanye okweyolela.\nAhimbisibwe era ategeezezza Kkooti nti ekikolwa ky’okutta Donah kyali kyetegekere bulungi kuba batuuka n’okuyiiya omusango ku Poliisi ya CPS, era bwebamukwata mu kifo ky’okumutwala ku Poliisi bamutwala ku Pine nebatandika okumutulugunya.\nWabula ye Munnamateeka Caleb Alaka ategeezezza Kkooti nti ekibonerezo ky’okuttibwa kinene nnyo okusinziira ku ye nga bwalaba nti okufa kwa Donah kwava ku biwundo ebitono ennyo byeyafuna.\nMunnamateeka wa Ssebuufu Ochieng Evans ategeezezza nti Ssebuufu musajja mufumbo nga alina abaana 7, alina ekibanda ky’emotoka ekya Pine nga alina abakozi abasoba mu 300 bakozesa abagenda okufiirwa emirimu singa asibwa.\nSsebuufu bwaweereddwa omukisa okwogera ategeezezza omulamuzi nti alina bamulekwa 68, abaana beyajja ku nguudo wamu n’abantu abatalina mwasirizi bayamba.\nLwanga Steven omuvuzi wa sipesulo gyebawambiramu Donah okuva mu maka ge okumutwala ku Pine asaliddwa emyaka 7 gyaba amala mu komera lwakuvuga motoka natwala Donah ku Pine.\nSsebuufu ne banne baali bawawabiddwa wamu n’omusirikale wa Poliisi eyali DPC wa Central Police Station mu Kampala Aaron Baguma wabula kuntandikwa yokuwozesebwa DPP nga tawadde Kkooti nsonga yonna yamujjako emisango egyali gimuvunaanibwa.


Baibuli y'Oluganda - ENDAGAANO ENKADDE - 2 Bassekabaka 23\nAwo kabaka n'atuma, ne bakuŋŋaanyiza gy'ali abakadde bonna aba Yuda n'ab'e Yerusaalemi.\n6 N'aggya Asera mu nnyumba ya Mukama ebweru wa Yerusaalemi n'akireeta ku kagga Kiduloni n'akyokera ku kagga Kiduloni n'akirinnyirira n'akifuula effufugge n’asuula effufugge lyakyo ku malaalo g'abakopi.\n15 Era n'ekyoto ekyali e Beseri n'ekifo ekigulumivu n'abimenya mutabani wa Nebati eyayonoonyesa Isiraeri kye yakola, ekyoto ekyo n'ekifo ekigulumivu n'ebimenyamenya; n'ayokya ekifo ekigulumivu n'akirinnyirira n'akifuula effufugge n'ayokya Asera.\n19 Era n'amasabo gonna ag'ebifo ebigulumivu agaali mu bibuga eby'e Samaliya, bassekabaka ba Isiraeri ge baakola, okusunguwaza Mukama, Yosiya n'agaggyawo naakola ng'ebikolwa byonna bwe byali bye yakola mu Beseri.\n27 Mukama n'ayogera nti Ndiggyawo ne Yuda mu maaso gange nga bwe nziyeewo Isiraeri, era ndisuula ekibuga kino kye nneeroboza, Yerusaalemi, n'ennyumba gye nnayogerako nti Erinnya lyange linaabanga eyo.


Bukedde Online - Muyimirize emisolo eginyigiriza baddereeva - Museveni\nBamufumitidde mu kampeyini e Wakiso\nEmikono bagitemyeko lwa kubba mbuzi\nPULEZIDENTI Museveni alagidde dayirekita wa Kampala, Jennifer Musisi Ssemakula atuule ne minisita wa Gavumenti ez’ebitundu Adolf Mwesigye bayimirize ekyokusasuza baddereeva ba takisi emisolo egibanyigiriza.\nPULEZIDENTI Museveni alagidde dayirekita wa Kampala, Jennifer Musisi Ssemakula atuule ne minisita wa Gavumenti ez’ebitundu Adolf Mwesigye bayimirize ekyokusasuza baddereeva ba takisi emisolo egibanyigiriza. Yalagidde nti bwe yasisinkana abakulembeze b’ebiwayi bya takisi ebibiri okuli ekya KOTSA\nNE UTRADA nga October 13, 2015 byamuloopera nti buli siteegi kwe bayimirira okutikka n’okutikkula abasaabaze ku nguudo basasuzibwa emisolo ate nga ne mu Kampala basasula. “Okusasuza aba takisi emirundi emingi emisolo si kya bwenkanya.\nKino bwe kikolebwa n’aba takisi ssente bazissa ku basaabaze baffe bamufunampola. Emisolo emingi givuddeko okulwana kw’aba takisi n’abasolooza ssente.\nNkulagidde okwatagane ne dayirekita wa Kampala musalire wamu amagezi ekizibu ekyo wakati wa gavumenti ez’ebitundu ne Kampala,” ebbaluwa ya pulezidenti bwe yalagidde.\nYagiwandiikidde minisita wa Gavumenti ez’ebitundu, Adolf Mwesigye nga December 17, 2015 n’awaako Katikkiro wa Uganda kkoppi, Minisita wa Kampala, Dayirekita wa Kampala n’omuduumizi wa poliisi mu ggwanga.\nMuseveni era yayamba aba takisi bwe yabawa obukadde 100 mu buli kibiina zibayambe okwekulaakulanya. Yabayamba n’okwegatta n’alagira balondewo akakiiko akagenda okubayamba okutereeza omulimu gwabwe n’okubasonyiwa ebibonerezo byonna ebyali bizzizza baddereeva n’alagira abalina emisango basonyiyibwe n’emmotoka zaabwe ezaakwatibwa aba KCCA bazibaddize.\nKyokka ekiseera kino ate akakiiko ke bakkiriziganyaako okulonda kabatabudde ng’enjuyi z’abakulembeze ba takisi mu bibiina byabwe tebakkiriziganya ku mulimu akakiiko ke guteekeddwa okukola.\nKyokka ssentebe wa UTRADA Mustafa Mayambala yategeezezza nti akakiiko baakateekawo kuyamba kulabirira ku nzirukanya ya takisi mu Kampala okukakasa nti tewali dereeva addamu okunyigirizibwa.\nObutakkaanya mu kakiiko buwalirizza okuddamu okutwala ensonga eno mu ofiisi ya pulezidenti era ekiseera kyonna bagenda kuddamu okuyitibwa bakkiriziganye ku mulimu gw’akakiiko\nDdereeva, muvuzi mmotoka


Bukedde Online - Eyafudde nga bamulongoosa aniya aggazza eddwaliro\nEyafudde nga bamulongoosa aniya aggazza eddwaliro\nAmagye ne Poliisi batangaazizza ku biriwo...\nAbavubuka 2 bafiiridde mu muzigo e Kamwokya...\nAbatuuze nga balumbye akalwaliro mwe baalongooserezza omwana n’afa.\nABATUUZE b’e Kirinnyabigo e Kawanda mu Nansana munisipaali balumbye akalwaliro ka Cork Medical Centre nga balumiriza okulongoosa omwana wabula bw’abafuddeko ne batwala omulambo ne bagusuula mu ggwanika e Mulago.\nPoliisi yatandise okunoonya Siraje Kabaale nnannyini kalwaliro kano akasangibwa e Kawanda abayambeko okunnyonnyola ebyabaddewo. Omwana Sam Ssebunnya 12 abadde asoma P7 ku City Grammar Primary School e Kawanda ye yafudde.\nKigambibwa nti yatwaliddwa mu kalwaliro ng’atawaanyizibwa obulwadde bwa “Aniya” kyokka mu kugezaako okumulongoosa n’afa. Abatuuze baabadde balumiriza abasawo mu kalwaliro nti baabadde bagezaako okulongoosa omwana ate nga tebalina busobozi na bikozesebwa byetaagisa.\nHarriet Nampanga, maama w’omwana, yategeezezza nti abasawo mu kalwaliro kano baamusabye emitwalo 30 balongoose “Aniya” nga bagamba nti y’avaako omwana okulumizibwa mu lubuto.\nNampanga yattottodde ebyaliwo n’agamba nti: Ku ssaawa 7:00 ezemisana, omusawo yatandika okulongoosa omwana wabula yafiira mu bulumi kuba omusawo teyasooka kumusannyalaza ng’agenda okumulongoosa era yafa alaajana nti “Maama jjangu onnyambe, ekiso nga kinene nnyo!” Omusawo nti yasooka kugoba maama mu kasenge.\nNampanga yagambye nti: Oluvannyuma lw’okulaajanira ebbanga, omwana yasirika omulundi gumu era ne mbuuza musawo Kabaale ekigenda mu maaso, wabula n’ahhumya nti, “Omwana yeebase, naye ‘operation’ (okulongoosa) ekyagenda mu maaso”. Yattottodde nti abasawo baamugamba addeyo eka ategeke ebyokulya akomewo ku ssaawa nga 12:00 ng’omwana azuukuse, wabula yagenda okukomawo ng’enzigi zonna ziggaddwa.\nYabuuza omuwala eyali asigadde okumulabirira eddwaaliro n’amutegeeza nti omwana bamututte Mulago gy’aba abasanga. Amasimu g’abasawo baagakubako nga tegaliiko era ne banoonya mu waadi z’e Mulago eziwerako ng’omwana taliiyo okutuusa lwe baaweebwa amagezi bakebereko mu ggwanika era eyo gye baasanze omulambo. Baabuuzizza ab’eggwanika eyaleese omulambo, wabula ne batafuna kuddibwamu kulambulukufu.\nAbatuuze nga bakulembeddwa Fred Kisitu bagambye nti Gavumenti esaana okwongera amaanyi mu bikwekweto ku bulwaliro n’abasawo kubanga bangi tebalina bisaanyizo. Ssentebe w’ekitundu kino, Julius Kinobe yasabye abatuuze obutamala gagenda mu buli malwaliro agamerukawo n’abawa amagezi okugenda mu ga gavumenti agalina abasawo abaasunsulwa obulungi.\nAtwala Poliisi y’e Kawanda, Emily Nebokhe yagambye nti poliisi etandise okunoonyereza okuzuula oba omwana yafiiridde mu kalwaliro kano oba Mulago.\nEYAKWATIDDWA ANNYONNYODDE Ku Lwokutaano, Dorah Nakalembe akolera ku kalwaliro kano yakwatiddwa ku bigambibwa nti ye yatwala Ssebunnya mu ddwaaliro e Mulago n’asuulira abasawo omulambo.\nNakalembe yagambye nti ye abadde akola gwa kuyonja mu kalwaliro kano wabula yabadde yaakatuuka awaka mukama we Kabaale n’amuyiita ng’amugamba nti afunyeemu obuzibu era n’amulagira okutwala omwana mu ddwaaliro e Mulago nga bw’atuukayo alina okumuwa abasawo olumala aveeyo naye kye yakoze era teyategedde by’azzeeko.\nPoliisi yagguddewo fayiro ku kufa kwa Ssebunnya ne baggalira Nakalembe nga bwe banoonya Kabaale. Abaddukanya Nansana Munisipaali nabo bazze ne baggala akalwaliro oluvannyuma lw’abatuuze okukalumba nga balaga obutali bumativu ku nfa y’omwana. Omwana yaziikiddwa e Gomba\nCity Grammar Primary School\nBbebi bamukubye eddagala erimusse


Bukedde Online - Omubaka wa Amerika atadde akaka ng’asiibula\nNRM eyise Mbabazi ne Polof. Bukenya e Namboole...\nABADDE Ambasada wa Amerika mu Uganda alabudde ku ky’okukyusa obuyinza mu Uganda mu mirembe bw’ategeezezza nti, abakulembeze abasinga mu nsi yonna bwe balwa mu buyinza, obuyinza butera okukyuka mu bubi.\nBYA JOSEPHAT SSEGUYA NE KAKOOZA MUWANGA\nKino wabula Ambasada, Deborah R. Malac agamba nti si ky’ayagaliza Uganda wabula ayogera ky’amanyi naddala nti aludde ng’agoberera Uganda ate tagirabangako ng’ekyusizza obukulembeze obw’entebe y’Obwapulezidenti mu mirembe.\nDeborah ku Lwokuna eyabadde mu lukiiko lwa bannamawulire ku Embassy Plaza ekizimbe ekitebe kya Amerika mu Uganda we kikolera egimu ku mirimu gyakyo, yabadde asiibula oluvannyuma lw’okuweza emyaka ena ng’akola omulimu.\nYagasseeko nti, kikulu Bannayuganda okutuula ne bakuba ppulaani ku by’okukyusa obuyinza mu ddembe nga bali wamu. Yategeezezza nti ekya Uganda okubeera ng’esingamu baana bato n’abavubuka, kyongera okussa akazito ku nsi ng’eno kubanga abantu abakulu be basinga obutono ate nga be bali mu buyinza ekitegeeza nti ebisalibwawo bikolebwa bakulu ng’ate abato be bisinga okukwatibwako.\nKu ky’okulonda kwa 2021, Deborah yagambye nti kikulu okubeera okw’amazima\nn’obwenkanya. Yagasseeko nti buli muntu k’abeere ali mu Gavumenti oba abagiwabula beetaaga okukuuma emirembe.\nKwe kujjukiza abavuganya Gavumenti, eddembe ly’okweyogerera lye basaba, eddembe ly’okukuhhana n’eddembe eddala lyonna lye basaba okunoonya obulungi\nakalulu bwe baba baliweereddwa kyetaagisa okulikozesa obulungi nga tebatabangudde mirembe egiriwo kubanga nabo bagyetaaga.\nYayiseeyise mu Gavumenti ya Amerika n’ebitongole by’Amerika bye biyambye\nUganda mu myaka ena gy’amaze mu ntebe omuli; okusomesa abaana nga babawa\nebyetaago naddala aba Pulayimale.\nYagambye nti batadde ssente nnyingi mu kulwanyisa obuwuka okuli aka Ebola\nne Siriimu, omusujja gw’ensiri, abakyala abazaala n’ebirala.\nYagasseeko nti Amerika ekoze nnyo okukuuma emirembe mu kitundu\nky’Obuvanjuba bwa Afrika ng’eyita mu kuwagira amagye ga Uganda okugenda mu\nmawanga agataliimu bukulembeze bulungi nga Somalia ne Central African Republic.\nYayogedde ku by’enkulaakulana Amerika by’eyambye Uganda omuli okusomesa\nku by’okusima amafuta, okuzimba payipu egenda okugatwala e Tanzania okugalongosa n’ebintu ebirala ne yeeyama okugenda mu maaso nga kino kikolebwa.\nKyokka yalabudde ku nguzi ng’agamba nti abantu okukulaakulana kikulu okukwata ku babba ssente za Gavumenti kubanga bakonzibya ebyenfuna by’eggwanga ne kikosa abantu.\nWabula omumyuka w’omwogezi wa Gavumenti ya Uganda Col. Shaban Bantaliza yasambazze endowooza za Malac n’agamba nti asaanidde alekere Bannayuganda eddembe okwekolera ku nsonga zaabwe nga bwe baagala.\nYawadde eky’okulabirako nti oluvannyuma lw’okuggyibwako kwa Idi Amin Dada mu buyinza mu 1979, waaliwo okukyusa ba Pulezidenti bana okwali Polof. Yusuf Lule, Godfrey Binaisa, Paul Muwonga n’okuyingirawo kwa Dr. Milton Obote kyokka nga tekwalimu bya kuyiwa musaayi. “Kino kitegeeza nti Bapulezidenti basobola okukyusa nga tewali lutalo mu Uganda.’’ Bwe yagambye n’agattako nti Malac by’ayogera tebiriimu nnyo ggumba.\nKu bigambibwa nti abali mu Gavumenti akulu ng’ate ba lubatu nga bano be basalirawo abato abasinga obungi mu ggwanga (abaana n’abavubuka), Bantaliza yasoomoozezza Malac annyonnyole oba mu Amerika teri bavubuka. ‘’Trump (akulembera Amerika) muvubuka?.\nNdaba naye mukadde. Ye tasalirawo bavubuka?’’ Bwe yabuuzizza. Ng’akozesa olugero lw’Ekiganda olugamba nti ‘’eriiso ly’omukulu’’, Bantaliza yagambye nti mu Afrika kyabulijjo abakulu okusalirawo abavubuka n’agamba nti ne mu maka taata asigala asalirawo abaana ne bw’aba akuze.\nYasabye Abazungu okuleka Uganda yeesalirewo nga bw’eyagala. N’agamba nti\neby’okusomesa demokulase bye bayimbirira ebimu tebikola kuba amawanga nga Libya gye bagezezzaako okumutwa tegalina kye gafunyeemu.\nChris Evans agaanyi okuddamu okuyimba ne Rema lwa Kenzo.\nDr Hamza agambye enkya teri kukwata ku mulwadde yenna agenda kubeera ku Africana mu kivvulu Sweetheart we Rema\nMaama w’omukozi eyawambibwa ku kisaawe e Ntebe alaajanye


Eyagabye ekibanja kya muganda we omugenzi ...\nOmutaka Aloysius Lubega Magandaazi, omukulu w'ekika ky'Engabi Ensamba avumiridde eky'abazzukulu mu kika kino abadda ku bazzukulu ba Kannyana ne babawasa n'agamba nti, gano gaba mawemukirano ge balina okusindiikiriza nga bukyali.\nOmutaka Aloysius Nsamba, yabadde Mansa mu Ssaza lya Kabaka e Bugerere n'agamba nti, batandise kaweefube n'ebika by'Engabi ebirala okulaba nga bavaayo n'ekiwandiiko kimu ekigaana abazzukulu mu bika eky'engabi Ensamba ne Kannyana okufumbiriganwa nga kino kya kussibwa mu nkola era kigobererwe ne mu mateeka.\n"Kibi omwana nga ye Muyomba ate okuwasa Nansamba oba Nalubega nga beekwasa nti, ebika bya njawulo. Abaana batuuse n'okwekwasa ng'ekituufu bakimanyi nti, bonna bazzukulu ba Nsamba noolwekyo ntaddewo ekkomo ku ky'abazzukulu bange okugenda mu bufumbo nga bombi beddira Ngabi. Tekigenda kukoma ku kya Ngabi Nsamba yokka wabuli buli ngabi ne bw'eneeba Busoga, Bunyoro, Ggulu n'awalala," Omutaka Nsamba bwe yagambye.\nYategeezezza nti, si mwetegefu kutuula ng'alaba ekika kye kyongera okuzing'ama olw'entalo abantu abamu ze batandikawo olw'ebigendererwa ebyabwe era n'ategeeza nti, eno ntandikwa okulambula amasiga, emituba n'ennyiriri yonna gyebiri ayongere okwekkaanya enzirukanya yaabyo n'okwongera okumanya bazzukulu be bye bakola.\nNsamba yabakubirizza okwenyigira mu kutandikawo enkola ey'okutereka n'okwewola ng'eno yagambye nti yaakubayamba okusitula abateesobola. Yaggumizza eky'abazzukulu okwenyigira mu by'obufuzi kyokka n'abalabula ku kabi akalimu naddala ssinga banaava ku mulamwa ne badda mu kukuba enduulu ezitaliiko kigendererwa.\nOmukolo gwetabiddwaako omutaka Ssaalongo John Chrisestom Mulindwa ow'essiga Mulindwa ng'ono yagambye nti, waliwo abeeyita ab'Engabi Ensiita, aba Kannyana n'aba Nsamba nti kyokka bonna be bamu ng'ekya Nsamba okusalawo ayingire mu nteeseganya ne Kannyana okugaana bazzukulu baabwe okufumbiriganwa kyamakulu mu kika.\nMu bubaka bwe yatisse Katikkiro we Peter Matovu, nga ow'essiga Muyomba Muyomba yagumizza abazzukulu nti, emituba emibale mu ssiga lye gye givuddeyo okuwakanya Jjajjaabwe kyokka n'ategeeza nti, ng'omukulembeze waabwe si wa kwekkiriranya na bigendererwa byabwe ebizingiramu n'okwagala okweddiza ettaka ly'Ekika e Buwanda era ne yeebaza abazzukulu abatambulira mu musana n'abasaba okunywera nga bali muganda.\nTemuyombera mu bakulu gye mugenze okubatawulula


Eby’Abaleevi 25 | Bayibuli ey'Oku Mukutu Gwaffe Ogwa Intaneeti | New World Translation\nOmwaka ogwa Ssabbiiti (1-7)\nOmwaka gwa Jjubiri (8-22)\nEbintu okuddira bannyini byo (23-34)\nEngeri y’okuyisaamu abaavu (35-38)\nAmateeka ku buddu (39-55)\n25 Yakuwa n’ayogera ne Musa ku Lusozi Sinaayi n’amugamba nti: 2 “Gamba Abayisirayiri nti, ‘Bwe mutuukanga mu nsi gye mbawa,+ mulekanga ensi n’ewummula n’ekwata ssabbiiti ya Yakuwa.+ 3 Okumala emyaka mukaaga munaasiganga ensigo mu nnimiro zammwe, era okumala emyaka mukaaga munaasaliranga ennimiro zammwe ez’emizabbibu, era ne mukungula ebirime by’omu nsi.+ 4 Naye omwaka ogw’omusanvu gunaabanga ssabbiiti, era mulekanga ensi n’ewummulira ddala, kubanga ssabbiiti ya Yakuwa. Temusiganga nsingo mu nnimiro zammwe era temusaliranga nnimiro zammwe ez’emizabbibu. 5 Temukungulanga birime eby’emmere ey’empeke ebyemeza byokka ebinaabanga bisigadde mu nnimiro oluvannyuma lw’okukungula, era temukuŋŋaanyanga bibala bya mizabbibu egitali misalire. Gunaabanga mwaka gwa nsi okuwummulira ddala. 6 Kyokka muyinza okulya emmere eneebalanga mu nsi mu kiseera kyayo ekya ssabbiiti; ggwe, n’abaddu bo n’abazaana bo, n’omukozi wo akolera empeera, n’abasenze ababeera naawe muyinza okugiryako, 7 awamu n’ensolo zammwe ez’awaka era n’ensolo ez’omu nsiko eziri mu nsi yammwe. Ebyo byonna ensi by’eneebazanga biyinza okuliibwa. 8 “‘Munaabalanga ssabbiiti musanvu ez’emyaka, emyaka musanvu emirundi musanvu, era ennaku za ssabbiiti omusanvu ez’emyaka zonna awamu zinaabanga emyaka 49. 9 Munaafuuwanga eŋŋombe mu ddoboozi ery’omwanguka mu mwezi ogw’omusanvu ku lunaku olw’ekkumi; ku Lunaku olw’Okutangirirako Ebibi;+ munaafuuwanga eŋŋombe n’ewulirwa mu nsi yammwe yonna. 10 Munaatukuzanga omwaka ogw’ataano era munaalangiriranga eddembe mu nsi eri abantu bonna abagibeeramu.+ Omwaka ogwo gunaabanga Jjubiri gye muli, era buli omu anaddangayo ku ttaka ly’obusika bwe ne mu bantu be.+ 11 Omwaka ogw’ataano gunaabanga Jjubiri gye muli. Temusiganga era temukungulanga ebirime eby’emmere ey’empeke ebyemeza byokka, era temukuŋŋaanyanga bibala by’emizabbibu egitali misalire.+ 12 Eyo Jjubiri. Gunaabanga mwaka mutukuvu gye muli. Munaalyanga ebyo ebinaabanga byemezezza byokka mu nsi.+ 13 “‘Mu mwaka ogwo ogwa Jjubiri, buli omu ku mmwe addengayo ku ttaka ly’obusika bwe.+ 14 Bw’oguzanga munno ekintu oba bw’ogulanga ekintu ku munno, buli omu takumpanyanga munne.+ 15 Ogulanga ku munno ng’osinziira ku myaka eginaabanga giyiseewo okuva ku Jjubiri era naye akuguzanga ng’asinziira ku myaka gy’ebirime eginaabanga gisigaddeyo.+ 16 Emyaka egisigaddeyo bwe ginaabanga emingi, ayongezanga ku muwendo gw’ekigulwa, ate emyaka egisigaddeyo bwe ginaabanga emitono, akendeezanga ku muwendo gw’ekigulwa, kubanga akuguza muwendo gw’ebirime ebinaakungulwa. 17 Tewabangawo n’omu ku mmwe anyigiriza munne,+ era mutyanga Katonda wammwe,+ kubanga nze Yakuwa Katonda wammwe.+ 18 Bwe munaakwatanga amateeka gange n’ebiragiro byange, mujja kubeera mu nsi nga muli mu mirembe.+ 19 Ensi ejja kubalanga ebibala byayo,+ era mujja kulyanga mukkute mugibeeremu mu mirembe.+ 20 “‘Naye muyinza okwebuuza nti: “Tunaalya ki mu mwaka ogw’omusanvu nga tetusize oba nga tetukungudde?”+ 21 Temweraliikirira. Nja kubawa omukisa mu mwaka ogw’omukaaga, ensi ebalenga emmere eneebamalanga emyaka esatu.+ 22 Mujja kusiganga mu mwaka ogw’omunaana mulye ku bye mwakungula edda okutuusa mu mwaka ogw’omwenda. Mujja kulyanga bye mwakungula edda okutuusa amakungula ag’omwaka ogw’omwenda lwe ganaatuuukanga. 23 “‘Ettaka teritundibwanga kutwalibwa lubeerera,+ kubanga lyange.+ Kubanga gye ndi muli bagwira era basenze.+ 24 Mu nsi yonna ey’obutaka bwammwe, atunda anaabanga n’eddembe okununula ettaka lye. 25 “‘Muganda wo bw’ayavuwalanga ne kiba nga kimwetaagisa okutunda ku ttaka lye, omununuzi amulinako oluganda olw’okumpi anajjanga n’anunula ekyo munne kye yatunda.+ 26 Omuntu bw’ataabenga n’amununula, naye n’agaggawala, n’aba ng’asobola okununula ettaka lye, 27 anaabaliriranga ssente ezirigyaamu ng’asinziira ku myaka gy’anaabanga amaze ng’alitunze era ssente ezinaabanga zisusseemu anaaziwanga oyo eyaligula, awo n’alyoka adda ku ttaka lye.+ 28 “‘Naye bw’abanga tasobola kulinunula, eyaligula anaalisigazanga okutuusa ku mwaka gwa Jjubiri;+ linaddiranga nnyini lyo mu mwaka gwa Jjubiri, era anaddanga ku ttaka lye.+ 29 “‘Omuntu bw’atundanga ennyumba ye eri mu kibuga ekiriko bbugwe, anaabanga n’eddembe okuginunula okumala omwaka mulamba okuva lw’anaabanga agitunze; anaamalanga omwaka mulamba ng’alina eddembe okuginunula.+ 30 Naye bw’ataaginunulenga mu bbanga ery’omwaka omulamba, ennyumba eri mu kibuga ekiriko bbugwe eneebanga y’oyo eyagigula mu mirembe gye gyonna. Teemuddizibwenga mu mwaka gwa Jjubiri. 31 Naye ennyumba eziri mu bitundu ebitaliiko bbugwe zinaabalirwanga wamu n’ebibanja eby’omu byalo. Nnannyini yo anaabanga n’eddembe okuginunula, era mu mwaka gwa Jjubiri eneemuddizibwanga. 32 “‘Naye byo ebibuga by’Abaleevi n’ennyumba eziri mu bibuga byabwe,+ Abaleevi banaabanga n’eddembe okubinunula ebbanga lyonna. 33 Omuleevi bw’ataanunulenga nnyumba ye eri mu kibuga omuli ettaka lye, eneemuddizibwanga mu mwaka gwa Jjubiri,+ kubanga ennyumba eziri mu bibuga by’Abaleevi bwe butaka bwabwe mu Bayisirayiri.+ 34 Naye ettaka eryetoolodde ebibuga byabwe+ teritundibwanga, kubanga obwo butaka bwabwe obw’olubeerera. 35 “‘Muganda wo abeera mu kitundu kyo bw’ayavuwalanga n’aba nga takyasobola kweyimirizaawo, omuyambanga+ nga bwe wandiyambye omugwira n’omusenze,+ n’asobola okweyongera okubaawo nga mulamu wamu naawe. 36 Bw’omuwolanga tomuggyangako magoba.+ Otyanga Katonda wo;+ era muganda wo aneeyongeranga okubaawo nga mulamu wamu naawe. 37 Bw’omuwolanga ssente tomuggyangako magoba+ era tomuwanga mmere olw’okwagala akuddize esukkawo. 38 Nze Yakuwa Katonda wammwe eyabaggya mu nsi ya Misiri+ okubawa ensi ya Kanani, ndyoke nkyoleke nti ndi Katonda wammwe.+ 39 “‘Muganda wo abeera mu kitundu kyo bw’ayavuwalanga ne yeetunda gy’oli,+ tomuwalirizanga kukola mirimu gya buddu.+ 40 Asaanidde ayisibwenga ng’omukozi akolera empeera+ era ng’omusenze. Anaakukoleranga okutuusa ku mwaka gwa Jjubiri. 41 Awo anaakuvangako ye n’abaana* be, n’adda mu bantu be. Anaddangayo ku butaka bwa bajjajjaabe.+ 42 Kubanga Abayisirayiri baddu bange be nnaggya mu nsi ya Misiri.+ Tebeetundanga mu buddu. 43 Tomuyisanga bubi,+ era otyanga Katonda wo.+ 44 Abaddu abasajja n’abakazi munaabaggyanga mu mawanga agabeetoolodde; muyinza okugula abaddu abasajja n’abakazi mu mawanga ago. 45 Era muyinza okugula abaddu mu baana b’abagwira ababeera nammwe,+ ne mu bantu baabwe be baazaalira mu nsi yammwe, era banaabeeranga bammwe. 46 Muyinza okubafuula obusika obw’olubeerera eri abaana bammwe abanaabaddiriranga. Abo muyinza okubafuula abakozi bammwe, naye baganda bammwe Abayisirayiri temubayisanga bubi.+ 47 “‘Naye omugwira oba omusenze ali mu mmwe bw’agaggawalanga, muganda wo abeera mu kitundu kye n’ayavuwala, ne yeetunda eri omugwira oyo oba omusenze abeera mu mmwe, oba eri omu ku b’eŋŋanda z’omugwira, 48 anaabanga n’eddembe okununulibwa oluvannyuma lw’okwetunda. Omu ku baganda be ayinza okumununula,+ 49 oba kitaawe omuto oba omwana wa kitaawe omuto, oba omu ku b’eŋŋanda ze amulinako oluganda olw’okumpi* ayinza okumununula. “‘Oba ye kennyini bw’anaabanga agaggawadde, ayinza okwenunula.+ 50 Anaabaliriranga ekiseera n’oyo eyamugula okuva ku mwaka lwe yamugula okutuuka mu mwaka gwa Jjubiri,+ era ssente ezaamugula zinaatuukananga n’omuwendo gw’emyaka egyo.+ Mu kiseera ekyo kyonna ng’amukolera, ennaku z’anaakoleranga zinaabalirirwanga nga zigererwa ku mpeera y’omukozi akolera empeera.+ 51 Bwe wabanga wakyasigaddeyo emyaka mingi, anaasasulanga ssente ez’okumununula ng’asinziira ku myaka eginaabanga gisigaddeyo. 52 Naye bwe wabanga wabulayo emyaka mitono okutuuka ku mwaka gwa Jjubiri, anaabaliriranga era n’asasula ssente ez’okumununula ng’asinziira ku myaka eginaabanga gisigaddeyo. 53 Anaayisibwanga ng’omukozi akolera empeera emyaka gyonna gy’anaakolera, era okakasanga nti mukama we tamuyisa bubi.+ 54 Naye bw’anaabanga tasobola kwenunula mu ngeri eyo, ye n’abaana* be banaaweebwanga eddembe ne bagenda mu mwaka gwa Jjubiri.+ 55 “‘Kubanga Abayisirayiri baddu bange. Baddu bange be nnaggya mu nsi ya Misiri.+ Nze Yakuwa Katonda wammwe.\n^ Obut., “ne batabani.”\n^ Oba, “oluganda olw’omusaayi.”